text: 1Churinta kawsarichirqan chay Sunem llaqta warmitan Eliseoqa nisqa: Maymanchá atinki hina qanpas familiaykipas tiyaq ripuychis, Señor Diosmi willawan qanchis wata kay suyupi sinchi yarqay kananta, nispa. 2Hinan warmiqa profetaq yuyaychasqanman hina familiantin ripurqan, Filistea suyupitaq qanchis watata tiyarqanku. 3Qanchis wata qhepatataq warmiqa Filistea suyumanta kutipurqan, hinaspa payqa reyman rirqan wasinta hallp'antawan kutichipunanpaq rogakuspa. 4Reyqa profeta Eliseoq kamachin Gieziwanmi rimasharqan, hinaspa valekurqan Eliseoq tukuy musphana ruwasqankunata willananpaq. 5Gieziqa imaynatachus Eliseoq huk warmiq churinta kawsarichisqanta reyman willashaqtinmi chay kikin warmi reyman chayarqan wasinta hallp'antawan kutichipunanta rogakunanpaq. Hinan Gieziqa reyta nirqan: –Reyníy, kaymi chay warmi, kaytaqmi Eliseoq kawsarichisqan churinpas, nispa. 6Reytaq warmita tapurqan chay ruwasqamanta, hinan payqa lliwta willarqan. Chaymi reyqa huk oficialninta kamachirqan: –Kay warmiman kutichipuy llapan kaqninkunata, kay suyumanta ripusqan p'unchaymantapacha kunankama hallp'anpa rurusqantapas kutichipullaytaq, nispa. 7Chay qhepatataq Eliseoqa Damascota rirqan. Chay tiempopin Siria rey Ben-Hadadqa onqosqa kasharqan, hinan willarqanku: –Diospa profetan Eliseon chayamun, nispa. 8Chaymi reyqa Hazaelta nirqan: –Huk sumaq sonqota aparikuspa profetawan tupaq riy. Hinaspa valekunki Señor Diosta tapunanpaq kay onqoymanta qhaliyasaqchu manachu chayta, nispa. 9Hinan Hazaelqa Eliseoman rirqan, Damasco llaqtapi allinnin kaqkunamanta tawa chunka camellokunapi sumaq sonqo cargaykusqa. Profetaq qayllanman chayaspataq nirqan: –Kamachiyki Siria rey Ben-Hadadmi kachamushawan, onqoyniymanta qhaliyasaqchu manachu chayta tapuykampuway, nispa. 10Eliseotaq kutichirqan: –Phaway, willamuy: Qhaliyanqan onqoyninmanta, nispa. Chaywanpas Señor Diosmi rikuchiwan wañupunanta. 11Eliseotaq chay rato Hazaelta mana chinkachispa allinta qhawaykurqan, chaymi Hazaelqa qhawashallasqanrayku pukamanraq tukurqan. Profetataq waqayta qallarirqan, 12chaymi Hazaelqa tapuykurqan: –¿Imamantan waqanki? nispa. Eliseotaq kutichirqan: –Israel runakunata sinchi mana allin ruwanaykitan yachani, pukarankunatan ninawan kanaykunki, waynankunatapas erqenkunatapas wañuchinkin, onqoq warmikunatapas wiksantan khallanki, nispa. 13Hazaeltaq kutichirqan: –¿Imaynataq chay hinata ruwayman? ¡Ñoqaqa huk alqo hinallan kakushani! nispa. Eliseotaq nirqan: –Señor Diosmi rikuchiwan Siria rey kanaykita, nispa. 14Hinan Hazaelqa Eliseoq qayllanmanta ripurqan, hinaspa reyninman qayllaykurqan, chaymi reyninqa tapuykurqan: –¿Ima nisunkin Eliseo? nispa. Hazaeltaq kutichirqan: –Qhaliyanqapunin onqoyninmantaqa, niwanmi, nispa. 15Qhepantin p'unchaytaq Hazaelqa huk p'achata hap'ispa ch'arancharqan, hinaspa reypa uyanta qataykuspa mukirqan wañunankama. Chay qhepatataq rantinpi Hazael kamachikurqan. 16Ahabpa churin Joram phisqakaq watapiña Israelpi kamachikushaqtinmi, Josafatpa churin Joramqa Judapi kamachikuyta qallarirqan. 17Kamachikuyta qallarishaspaqa kinsa chunka iskayniyoq watayoqmi karqan, kamachikurqantaq Jerusalenmanta pusaq watata. 18Joramqa Israel reykuna hinan ruwarqan, Ahabpa ayllunpa ruwasqanta hina. Warminmi karqan Ahabpa ayllunmanta. Joramqa manapunin Señor Diospa munayninman hinachu ruwarqan. 19Chaywanpas Señor Diosqa manan Judata ch'usaqyachiyta munarqanchu, David kamachinta munakusqanrayku, paymanmi prometesqa: Mirayniykiqa kamachikushallanqapunin, nispa. 20Joram kamachikushaqtinmi, Edom runakunaqa Judapa munaychakuynin contra sayarirqanku, hinaspa paykuna ukhumanta reyninkuta churakurqanku. 21Chaymi Joramqa Zairman maqanakuq puririrqan llapan carretankunantin. Edom runakunan paykunata muyuykurqanku, rey Joramtaq ichaqa carretakuna purichiqkunapiwan tuta lloqsispanku muyuykuq Edom soldadokunata qhochurparispa pasarqanku, wakin soldadokunataq wasinkuman ayqepurqanku. 22Chay hinapin Edom runakunaqa Judamanta kacharichikapurqanku. Chay tiempollapitaqmi Libna llaqtapas Judapa munaychakuynin contra sayarirqanku. 23Jorammanta wakin willakuykuna, tukuy ruwasqankunamanta willakuypas Judá Reykunaq Willakuynin Qelqapi qelqasqan kashan. 24Joram wañupuqtinqa, Davidpa llaqtanpin taytanpa aya p'ampananpi p'ampapurqanku. Chay qhepatataq churin Ocozías rantinpi kamachikurqan. 25Ahabpa churin Joram chunka iskayniyoqkaq watapiña Israelpi kamachikushaqtinmi, Judá rey Jorampa churin Ocoziasqa kamachikuyta qallarirqan. 26Iskay chunka iskayniyoq watayoqmi karqan kamachikuyta qallarishaspa, kamachikurqantaq Jerusalenmanta huk watata. Mamanqa Israel rey Omriq nietanmi karqan, Atalía sutiyoq. 27Ahabpa ayllunwan aylluchakusqanraykun Ocoziasqa paykunaq ruwasqanta hina ruwarqan, chaymi payqa manapuni Señor Diospa munayninman hinachu ruwarqan. 28Ocoziasqa Ahabpa churin Joramwanmi huñukurqan Galaadpa Ramot llaqtanpi Siria rey Hazael contra maqanakunanpaq. Siria soldadokunataq Joramta k'irirqan, 29chaymi payqa Jezreelta kutipurqan, Ramot llaqtapi k'irichikusqanta hampichikuq. Joram onqosqa kashaqtinmi, Ocoziasqa Jezreelta rirqan pay watukuq.


c: text/html

text: 1Saypita Jesús nergan: “Manarä wanurmi waquinniqui ricayämanquipä lapanpäpis munayyog cashgäta.” 2Saypita sogta junagtami Pedruta, Santiaguta y Juanta pushacurcur Jesús wisargan jirca puntaman. Saychömi paycuna ricaycaptin segaypa chipipergan. 3Saynömi mödananpis rashtano yurag ricacur empañayparä asicyargan. Mayjina tagsharpis manami pipis saynöga yoragäsinsu. 4Saychömi ricayargan Moiseswan Elías yuriparcur Jesuswan parlaycäyagta. 5Sayta ricaycurmi paycuna mansacash ricacuyargan. Sauraga Pedro mana yarpachacuylapa nergan Jesusta: “Alipämi nogacuna cayman shayämushcä, taytay. Cananga rurayäshä quimsa suclata: jucta gampä, jucta Moisespä y jucta Eliaspä.” 7Sayno parlaycaptinmi pucutay sapacurcorgan. Saypitami Tayta Diosninsi nimorgan: “Payga cuyay surëmi. Pay nishushgayquicunata cäsucuyay.” 8Saypitaga yapay nuquircuyänanpä Jesús japalannami caycänä. 9Nircurnami jircapita cutiycämur paycunata Jesús nergan: “Jircacho ricashgayquita pitapis ama wilapäyanquiräsu wanushgäpita NOGA cawarimushgäyag.” 10Sayno Jesús niptinmi paycunaga say ricashgancunata pitapis wilapäyargansu. Sayno carpis “Wanushgäpita cawarimushämi” nishganta manami tantyayargansu. Saymi quiquinpura parlaycäyargan: “¿Imanirtä nicämansi cawarimunanpä cashganta?” nir. 11Saypitanami paycuna Jesusta tapuyargan: “Moisés guelgashgan leycunata yachasegcuna niyan Cristo shamunanpä puntata Eliasrä shamunanpä cashgantami. Sayno nicaptenga ¿imanirtä Elías shamunräsu?” 12Sayno niyaptinmi Jesús nergan: “Elías yapay shamunanpä cashganta niyashgannölami Elías mayna shamush. Elías shamur wilacuptinpis manami runacuna chasquicuyashgasu wilacushganta. Chasquicuyänanpa trucanga payta wanusiyargan Tayta Diosninsipa palabrancho nishgannölami. Saynölami runacuna NOGATAP IS chiquimar yupa nacasiyämangapä.” 14Quimsa discïpuluncunawan Jesús say jircapita cutimurmi tarergan Moisés guelgashganta yachasegcunawan waquin cag discïpuluncuna rimanacuycagta. Paycunatami asca runacuna juntaparaycäyargan. 15Sayman Jesús chaycagta ricarmi runacuna cushish cörrila taripäyargan saludananpä. 16Nircurmi discïpuluncunata Jesús taporgan: “¿Imanirtä Moisés guelgashganta yachasegcunawan rimanacuycäyanqui?” 17Sayno tapuycaptinmi juc runana nergan: “Supay upayäsishgan surëtami apamushcä cachacäsipämänayquipä, taytay. 18Maycho caycaptinpis say supay elagpitami surëta gaparäsin, pampaman sagtan, pogushaytapis agtusin y quiruntapis uchusin. Saynöpis wanuy gueshyami sarin. Saymi discïpuluyquicunaman apamuptëpis say supayta garguyta camäpacuyashgasu.” 19Saymi Jesús nergan saycho cag runacunata: “¡Yäracuyniynag runacuna! ¿Imayyagrä gamcunawan caycäshä? Mä apamuy say magtata. ” 20Sayno niptinmi Jesuspa puntanman say magtata apayargan. Saymi Jesusta ricärir magtata supay pampaman sagtariycorgan. Saymi say magta pogushayta agtur pampacho goshpargan. 21Saymi magtapa papäninta Jesús taporgan: “¿Imaypitanatä suriquita supay sayno nacaycäsin?” Sayno tapuptin papänin nergan: “Wamra cashganpita-pasami sayno nacaycäsin, taytay. 22Asca cuti wanusiyta munashpanmi ninamanpis yacumanpis say supay sagtash. Sayno mana nacananpä surëta cachacäsipaycalämay, taytay.” 23Sayno ruwacuptinmi Jesús nergan: “Rasunpaypa yäracamaptiquega cachacäsipäshayquimi. Yäracamagcunapäga manami imapis ajasu caycan.” 24Sauraga magtapa papänin cushish nergan: “Shumag mana yäracuptëpis yanapaycalämay lapan shongöwan gamman yäracunäpä, taytay.” 25Sauraga asca runacuna burrurruyla shamuycagta ricarmi say magtacho caycag supayta jucla Jesús gargorgan: “¡Upayäseg y mana parlaseg supay! ¡Cay magtapita jucla yarguy! ¡Cananpitaga imaypis amana cutiynasu cay magtaman!” 26Sauraga say supay gaparar yapay sagtargan magtata. Nircurna yargurir aywacorgan wanushtano cachariycur. Sayno jitaraycagta ricarmi runacuna yarpäyargan wanushgana cashganta. 27Sauraga maquipita sarircur Jesús say magtata cachacashtana sharcasergan. 28Saypitana discïpuluncunawan Jesús juc wayiman yaycorgan. Saychönami discïpuluncuna Jesusta tapuyargan: “¿Imanirtä nogacuna garguyta camäpacuyashcäsu say supayta?” niyashpan. 29Saymi Jesús nergan: “[Ayunar] Tayta Diosninsita manacurrämi say-nirag supaytaga garguyanquipä.” 30Saypita aywacuyashpannami discïpuluncunawan päsayargan Galilea provinciapa. Discïpuluncunawan wilanacuyänan cashgami Jesús munargansu sayman aywashganta runacuna musyayänanta. 31Saychömi discïpuluncunata Jesús nergan: “Juc runami NOGATA entregamanga chiquimagnëcunapa maquinman. Sayno captinpis wanusimashganpita quimsa junagtami cawarimushäpä.” 32Sayno wilaptinpis Jesús nishgancunata paycuna manami tantyayargansu. Sayno mana tantyarpis tapuytami isanga mansapäyargan. 33Saypita Capernaum marcaman chaycur wayicho caycashpanna discïpuluncunata taporgan: “Nänipa shamur ¿imapitatä parlaycäyashcanqui?” 34Discïpuluncunaga mandag cayta guechunacur rimanacuyash carmi Jesús tapuptinpis pengacuyashpan upälacuyargan. 35Saypita Jesús jamaycushpan chunca ishcay (12) discïpuluncunata nergan: “Maygayquicunapis más munayyog cayta munarga ashmaynöla pï-maytapis yanapäyay.” 36Nircurnami juc wamrata margarcur paycunata nergan: 37“Cay wamratano mana cuentash cagcunata chasquicorga nogata chasquicamagnömi caycäyanqui. Nogata chasquicamarga cachamag Taytätapis chasquicuycäyanquimi.” 38Saymi discïpulun Juan nergan: “Nogacuna ricayashcä juc runata gampa jutiquicho supaycunata garguycagta, taytay. Saymi nogansiwan mana puriptin jutiquita mana jogarinanpä michäyashcä.” 39Saymi Jesús nergan: “Cananpitaga ama michäyanquisu. Nogansiwan mana purirpis jutëcho supaycunata gargorga alitami ruraycan. Sayno carga manami conträsu caycan. 40Pipis contransi mana sharcorga favorninsimi caycan. 41Chasquicamagcunata pipis noga-raycu juc pusillu yaculatapis macyaptenga Tayta Diosninsi paytapis premiutami gongapä.” 42Jesús cayno mastapis nergan: “Tayta Diosman yäracogta cuidä pitapis jusalicasiyanquiman. Jusaman tunisicogcunataga más alimi canman mulïnu rumita cuncanman sheguparcur lamarman garpuriyaptinpis. 43“Sayno cananpä caycaptenga maquiqui jusalicasishuptiqui roguriycuy. Imaypis mana upeg ninaman ishcan maquiquiwan gaycush canayquipa trucanga más alimi canman juc maquiyoglapis Tayta Diosninsipa naupanman chaptiqui. 44[In ernuman chagcunaga mana ushacaypami nacangapä.] 45“Chaquiquipis jusalicasishuptiquega roguriycuy. Imaypis mana upeg ninaman ishcan chaquiquiwan gaycush canayquipa trucanga más alimi canman juc chaquiyoglapis Tayta Diosninsipa naupanman chaptiqui. 46[In ernuman chagcunaga mana ushacaypami nacangapä.] 47“Nawiquipis jusalicasishuptiquega ogtiriycuy. Ishcan nawiyog in ernuman gaycush canayquipa trucanga más alimi canman wiscu nawilapis Tayta Diosninsipa naupanman chaptiqui. 48In ernuman chagcunaga mana ushacaypami nacangapä. 49“Jusata mana cacharegcunaga lapanmi in ernucho imayyagpis nacayangapä. Noga nishgäcunata chasquicogcunami isanga cay pasacho mayjina nacarpis gloriaman char ali cawayangapä. 50Musyashgayquinöpis cachega alimi caycan micuyta gustuta gonanpä. Micuyta gustuta gonanpä cachi ali cashganno gamcunapis runa mayiquiwan cuyanacur ali cawayay.”

robotstxt: allowed

filter: keep


text: 1Jesusqa Diospa Santo Espiritunwanmi hunt'asqa kutipusharan Jordán mayumanta. Hinaqtinmi Diospa Santo Espiritunqa ch'inñeq desierto lugarman Jesusta pusaran. 2Chaypin Jesusqa karan tawa chunka p'unchaw mana ni imatapas mikhuspa. Chay p'unchawkunapin diabloqa Jesusta huchaman urmachiyta munaran. Chay tawa chunka p'unchaw pasaruqtinñataqmi Jesusqa yarqachikuran. 3Chaymi diabloqa khaynata niran: —Cheqaqtapuni Diospa Wawan kaspaykiqa, kay rumikunatayá niy t'antaman tukunanpaq, nispa. 4Jesusñataqmi contestaran: —Bibliapin nishan: “Runaqa manan t'antallawanchu kawsanqa, aswanqa Diospa palabranta kasukuspan kawsanqa”, nispa 5Chaymantan diabloqa huk alto orqoman Jesusta pusaran. Hinaspan huk ratollapi qawarichiran kay pachapi llapallan nación llaqtakunata. 6Hinaspan diabloqa khaynata niran: —Qanmanmi qosqayki kay nacionkunata kamachinaykipaq, hinallataq qapaq kaynintapas. Noqamanmi qowaran; chaymi noqaqa pi munasqaymanpas qoyman. 7Sichus qan ñawpaqniypi qonqorikuspa adorawanki chayqa, llapallanmi qanpaq kanqa, nispa. 8Jesusñataqmi diablota niran: —Bibliapin khaynata nishan: “Señor Diosnillaykitan adoranki, pay sapallantataqmi servinkipas”, nispa 9Chaymantan diabloqa Jerusalén llaqtaman Jesusta pusaran. Chaypin Dios yupaychana templopa alton patapi sayaykachispa, khaynata niran: —Cheqaqtapuni Diospa Wawan kaspaykiqa kaymantayá saltaykuy. 10Bibliapin nishan khaynata: “Diosmi angelninkunata kamachinqa cuidasunaykipaq. 11Paykunan makinkuwan hap'isunkiku, chakiykita rumiman ama takakunaykipaq”, nispa 12Chaymi Jesusqa diablota niran: —Bibliapiqa nillashantaqmi: “Señor Diosniykitaqa aman ni ima pruebamanpas yanqapuniqa churankichu”, nispa 13Diabloqa Jesusta huchaman mana urmachiyta atispanmi, karunchakuran huk kutinkama. 14Jesusmi kutiran Diospa Santo Espiritunpa atiyninwan hunt'asqa Galilea provincia lawman. Chaymi chay enteron provincia lawpi runakunaqa Jesusmanta allinta rimaranku. 15Hinaspan chay p'unchawkunapi Jesusqa yachachiran Diosmanta yachachina sinagoga wasikunapi. Chaypi uyariq runakunañataqmi anchata admirakuranku; hinaspan Jesusta alabaranku. 16Jesusqa wiñasqan Nazaret llaqtaman rispanmi, costumbrenman hina samana p'unchawpi Diosmanta yachachina sinagoga wasiman riran. Chaypin sayariyuran leenanpaq. 17Chaymi Diosmanta willakuq profeta Isaiaspa escribisqan librota Jesusman haywaranku leenanpaq. Hinaqtinmi chay librota kicharispa leeran: 18“Diospa Santo Espiritunmi noqapi kashan. Paymi atiyta qowan; hinaspan mandamuwan allin willakuykunata wakcha runakunaman willanaypaq, hinallataq carcelpi kaqkunaman willaqtiy kacharisqa kanankupaq, ñawsakunapa ñawinta qawarichinaypaq, ñak'ariypi kawsaqkunata orqospa salvanaypaq, 19runakunaman Diospa salvanan tiempo chayamusqanta willanaypaq ima”, nispa 20Leeyta tukuruspanmi, Jesusqa Diosmanta willakuq profeta Isaiaspa escribisqan librota haywayapuran librokuna waqaychaqman. Hinaspanmi Jesusqa tiyayuran. Chaypi kaq llapallan runakunañataqmi Jesusta qawapayaranku. 21Chaymi paykunata Jesusqa niran: —Kunanmi kay leesqaykunaqa qankunapa ñawpaqniykichispi cumplikun, nispa. 22Jesuspa sumaqllaña yachachisqankunata uyarispankun llapallan chaypi kaq runakunaqa admirasqallaña Jesusmanta allinta rimaranku. Hinaspan paykunapura ninakuranku khaynata: —¿Manachu kay runaqa Joseypa churillan? nispanku. 23Chaymi Jesusqa paykunata niran: —Runakunapa nisqankutan niwankichis: “Médico kaspaykiqa, qan kikiykitaraqyá primertaqa hampikuy”, nispa. Hinaspapas qankunaqa niwankichismi: “Capernaúm llaqtapi imaymana milagrokuna ruwasqaykitan uyariyku, chaykunatayá kay llaqtaykipipas ruway”, nispa. 24Jesusqa nillarantaqmi khaynata: —Cheqaqtapunin niykichis, Diosmanta willakuq profetaqa manan llaqtanpiqa allin chashkisqaqa kanmanchu. 25Diosmanta ñawpaq willakuq profeta Eliaspa kawsasqan p'unchawkunapipas, kinsa wata parten mana paraqtinmi ancha muchuy karan enteron Israel nacionpi, hinallataq muyuriqnin ladon nacionkunapipas. Ichaqa Israel nacionpi ashka viudakuna kashaqtinpas, 26Diosqa manan profeta Eliastaqa mandamuran chay viudakunata yanapananpaqchu. Aswanmi Eliasqa huk law nacionpi tiyaq viudallaman yanapaq riran. Chay viudaqa tiyaran Sidón provincia ukhupi Sarepta sutiyoq llaqtapin. 27Kallarantaqmi Diosmanta willakuq profeta Eliseopa kawsasqan p'unchawkunapipas Israel nacionpi ashkallaña mana sanoyaq lepra onqoywan onqoq runakuna. Paykunapas manan chay onqoymantaqa sanoyachisqachu karanku. Aswanqa Siria nacionmanta kaq Naamán sutiyoq runallatan Eliseoqa sanoyachiran, nispa. 28Chaykunata uyarispankun, Diosmanta yachachina sinagoga wasipi llapallan huñunasqa runakunaqa anchata phiñakuranku, (chay huk law nacionniyoq runakunapa favorninpi Jesús rimasqanrayku). 29Chaymi sayarispanku Jesustaqa tanqa-tanqarisparaq aparanku llaqtapa waq lawnin qaqa pataman, chaymanta qaqaman tanqaykunankupaq. 30Jesusñataqmi ichaqa chawpinkumanta lloqsispa ripuran. 31Jesusqa Galilea provincia ukhupi Capernaúm llaqtamanmi riran. Chaypin samana p'unchawkunapi Diosmanta yachachina sinagoga wasipi runakunaman yachachiran. 32Chaymi runakunaqa uyarispanku anchata admirakuranku, Jesusqa ancha yachayniyoq kaspa atiywan yachachisqanrayku. 33Chay ratollapitaqmi demoniokunapa ñak'arichisqan huk runa chay sinagoga wasipi kasharan. Hinaqtinmi chay runaqa altota qaparispa, Jesusta niran: 34—¡Yaw, Nazaret llaqtayoq Jesús! ¿Imatataq noqaykuwanri munankí? ¿Noqaykuta wañuchiqchu qanqa hamurankí? Noqaqa reqsiykin pi kasqaykita. ¡Qanqa Diospa Wawanmi kanki, mana ni ima huchayoq! nispa. 35Jesusñataqmi chay demoniotaqa q'aqchaspa khaynata niran: —¡Upallay, hinaspa lloqsiy kay runamanta! nispa. Hinaqtinmi chay demonioqa, llapallan chaypi kaq runakunapa ñawpaqninpi chay runata pampaman wikaparan. Hinaspan chay runamanta lloqsiran mana ni ima dañotapas ruwaspalla. 36Hinaqtinmi chaypi kaq runakunaqa, admirakuspanku paykunapura ninakuranku khaynata: —¿Imayna atiyniyoqtaq kay runarí? ¡Rimayllanwan kamachiqtinmi demoniokunapas lloqsin! nispanku. 37Chaymi Jesusmantaqa chay enteron llaqtakunapi astawanraq rimaranku, rimasqanmanta hinallataq tukuy ruwasqankunamantawan ima. 38Diosmanta yachachina sinagoga wasimanta lloqsispan, Jesusqa Simón Pedropa wasinta riran. Chayaruspanmi wasi ukhuman haykuran. Chaypin Simón Pedropa suegranqa fiebre onqoywan nishuta onqosharan. Chaymi Jesusta ruegakuranku sanoyachinanpaq. 39Hinaqtinmi Jesusqa Simón Pedropa suegranman ashuyuspa, chay fiebre onqoyta chinkananpaq kamachiran. Chaymi Simón Pedropa suegranqa chay fiebre onqoymanta kasqan ratolla sanoyaran. Hinaspan payqa hatarispa, paykunaman mikhunata serviran. 40Inti haykuyushaqtinñan, Jesusman tukuy onqoyniyoq runakunata apamuranku. Chaymi Jesusqa sapankama onqosqa runakunaman makinta churayuspa sanoyachiran. 41Hinallataq ashka runakunamantapas demoniokuna lloqsiranku khaynata qaparispanku: —¡Qanqa Diospa Wawanmi kanki! nispanku. Jesusñataqmi chay demoniokunata q'aqchaspa mana dejaranchu paymanta rimanankutaqa. Chay demoniokunaqa yacharankun Jesusqa Diosmanta Hamuq Salvador kasqanta. 42Ña achiqamushaqtinñan Jesusqa chay Capernaúm llaqtamanta lloqsiran. Hinaspan huk ch'inñeq desierto lugarman riran. Hinaqtinmi runakunaqa Jesusta mashkaranku. Tariruspankutaqmi ruegakuranku llaqtankumanta ama ripunanpaq. 43Chaymi paykunata Jesusqa niran: —Noqaqa rinaymi huk law llaqtakunamanpas Diospa gobiernananmanta allin willakuykunata runakunaman willamunaypaq. Chaypaqmi Diosqa noqata mandamuwaran, nispa. 44Hinaqtinmi Jesusqa Galilea provincia ukhupi Diosmanta yachachina sinagoga wasikunaman haykuspa, Diosmanta allin willakuykunata willaran.


text: 1Nishanpïmi: “Amañari anchap jucmanyäśha cayalcaychu. Aśhwanpa Tayta Diosmanpis, ya'amanpis chalapacalcämay. 2Taytá caśhancäćhümi yaćhanapä achca jäcuyalcan. Chaymi ćhäpämunayquipä allichamü liyá. Chaynu allichalcamulmi puśhäniqui cutimuśhä, ya'a caśhäcäćhu amcunapis capäcunayquipä. Sïchuśh chaynu mana captin'a manaćh ‘Allichä-ari lishä’ niyalcacmanchu. 4Ñatac mayta linätapis, maycäpa caminu lishantapis yaćhapäcunquiñam” nin. 5Niptinmi Tomas: “Taytay, manatac mayta linayquitapis yaćhapäcüchu. ¿Imanuypatá chay caminütälä lisïlälïman?” nin. 6Niptinmi Jesus nin: “Ya'am caminuca, rasun allinca, cawsayta uycücäpis cayá. Ya'allapamari Taytäman ćhanman. 7Amcuna ya'acta lisipämal'a Taytätapis lisipäcunquim. Cananpïtá lisïlälinquiñam. Jinaman'a licälälinquiñam canpis” nil. 8Niptinmi yaćhapacünin Felipe: “Taytay, Tayta Diosta licaycachimänallayquipämi capäcuśhä” nin. 9Jesusñatacmi: “Felipe, ¿cay-chica timpu cayaptinchicchun manalä lisimanquimanchu? Ya'acta licamäcá, Taytätapis licaycunñam. ¿Chaychun canan ‘licachimay’ niyämanquimanlä canpis? 10Icha ¿manachun Taytäćhu ya'a caśhäta chaynütac Taytäpis ya'aćhu caśhanta chalapacunqui? Imanishacpis manam quiquilläpïchu, sinu'a ya'aćhu cä Taytämi lulaycuyan. 11Chalapacamay-ari Taytäwan juclla capäcuśhäta masqui milagrucunacta lulaśhalläpapis. 12Rasunpa, ya'aman chalapacamäcunacá ya'a lulaśhäcunactam lulapäcun'a. Taytäman cutiptïmi ichá sumä mascunactalä lulapäcun'apis. 13Ñatac ya'ap pudirní cayal Taytäta imactapis mañaculcaptiqui'a uycuśhämi, Taytá maynu munayniyu caśhanta ya'awan camalaycachinanpä. 14Chayurá ya'ap śhutïćhu mañacalcämuptiqui'a imactapis ćhasquiycälinquim. 15“Ñatac rasunpa cuyapämal'a, yaćhachicuynïmannümi cawsaycälinqui. 16Chaynütacmi Taytäta mañacuśhä juc Caminaycüniquita caćhamunanpä. Chay rasuncäta camalachï Ispiritunmari amcunawan imaycamapis caycun'a. Mana chalapacücunacá payta mana licalmi lisilmi nï ćhasquïpäcunmanchu. Amcunam ichá cusca cayalcal lisipäcunqui. Jinamanñatacmi amcunaćhu caycun'a. 18Manatacmi caćhaycälishayquichu, sinu'a amcunaman cutimuśhämi. 19Ñatac ishcay quimsa muyuncunapïtanuy caypi licuptïmi manaña licapäman'añachu. Amcunam ichá caśhan cawsamuptí licapämanqui. Chaymari amcunapis cawsapäcunqui. 20Chay muyuncunaćhümi tantiapäcunqui Taytäćhu caśhäta, chaynütac amcunapis ya'aćhu capäcuśhayquita, jinaman'a ya'apis amcunaćhu caśhäta. 21Mayanpis shimïta uyalicul lulaycücá llapan śhun'unwanmi cuyaman. Cuyamäcunätá Taytäpis cuyan'am. Ya'añatacmi sumäta camalaycachicuśhä” nin. 22Chayćhümi juc Judas — cay'a manamá Judas Iscariotichu — nin: “Taytay, ¿imapïtan ya'acunallaćhu camalaycachicunqui, jinantin nunacunaćhu'a manatac?” nil. 23Niptinmi: “Cuyamäcá camachicuynïmannümi cawsaycun'a ñatac Taytäpis cuyan'am. Taytäwan cutipämulmi cuyamänïcunawanpis yaćhapäcuśhä. 24Mana cuyamäcunacá camachicuynïmannüchu manam cawsapäcun'a. Cay nishäcunaca manam quiquilläpïchu sinu'a caćhamäní Taytäpïmi. 25Cayćhu caśhäcamam caycunacta yaćhayalcächic. 26Śhamü muyuncunaćhüñatacmi ichá Taytá Caminaycüniquipä caćhamuśhan Chuya Ispiritu yaćhachipäcuśhunqui. Cay yaćhachishäcunätapis yalpachipäcuśhunquim. 27“Canan'a ya'a-laycum jawca caycälinqui. Jawca caynïtam uycälicña. Cay jawca cayta uśhac'a manam cay pachäćhu nunacuna uśhancänüllachu. Chayurá ama jucmanyapäcunquichu, nï manchaliculcanquichu. 28Uyalipäculanquiñam ‘Licuśhämi; chaypi caśhanmi amcunaman cutimuśhä’ nishäta. Rasunpa cuyapämal'a ya'apïpis mas munayniyu Taytäwan cusca canäpä liyapti'a cushiculcanquimanmi. 29Lluy caycunacta willayalcac manaläpis pasayaptinlämi, cay nishänülla pasaptin chalapacalcämänayquipä. 30“Canan'a cay pachäta duyñuchacüśhaca ji'acaycayämuptinñam manaña timpu cacuyanñachu limananchicpä. Manamá ya'apïta mas munayniyu captinchu, 31sinu'a cananpïta jinantin nunacunaca yaćhapäcunanmi Taytäta cuyal nimäśhallanmannuy lulaycuśhäta. ¡Śhalcapäcuy, caypi licuśhun!” nin.


text: 1Jesucristo wanushganpita cawarimushgannogmi gamcunapis Jesucristuta chasquicushga car cawarimushganogna carcaycanqui. Jutsa ruraycunapagmi itsanga wanushganogna carcaycanqui. Tsaynog caycaptenga jutsata rurar cawanayquipa trucan Tayta Diosnintsi munashgannogna cawapäcuy. Ama gongapäcuytsu salvamagnintsi Jesucristo Tayta Diosnintsipa derëcha cag naupancho caycashganta. 4Tsaycho caycashganpita Jesucristo cutimurnami shuntamäshun gloriacho paywan imayyagpis cawanantsipag. 5Gloriacho cawanayquipag caycaptenga ima jutsatapis ama rurapäcuytsu. Tsaynog captenga warmin warmin y runan runan ama puricäriytsu. Tsaynogpis rïcu caylapäga ama yarpachacäriytsu. Ïduluta adoragcuna Tayta Diosta gongaycushgannogmi rïcu caylapag yarpachacogcunapis Tayta Diosnintsita gongaycärin. 6Tsay-nirag runacunataga Tayta Diosnintsi rabiashpan mana cuyapaypami infiernuman gaycongapag. 7Gamcunapis naupataga tsaynogmi cawapäcorgayqui. 8Jesucristuta chasquicushga caycarnaga ama tsaynog cawapäcuynatsu. Tsaynogpis ama rabiacäriynatsu, runa mayiquita ama chiquipäcuynatsu, pipa wasantapis ama rimapäcuynatsu y manacagcunataga ama parlapäcuynatsu. 9Tsaynogpis jucniqui jucniqui amana lulapänacuytsu. Gamcunaga tantyacurcaycanquinami unay cawashgayquinog manana cawanayquipag cashganta. 10Unay cawashgayquinog mana cawanayquipagmi mushog cawaytana Tayta Diosnintsi gopäcushushcanqui. Tsaynogpis Tayta Dios imanog cashganta waran waran tantyacuptiquimi pay yanapaycäshunqui munashgannog cawapäcunayquipag. Tsaynog cawanantsipagmi Tayta Diosnintsi camamashcantsi. 11Tsaymi Israel runa captintsipis y mana Israel runa captintsipis, cuerpuntsi señalashga mana señalashga captinpis, yachag mana yachag captintsipis y rïcu o pobri captintsipis Jesucristuta chasquicorga lapantsi salvashgana caycantsi. 12Gamcunatapis cuyapäcushushpayquimi Tayta Diosnintsi acrapäcushushcanqui salvashga capäcunayquipag. Tsaynog caycaptenga jucniqui jucniquipis cuyapänacärinqui, yanapanacärinqui, mana yachag-tucuypa cawapäcunqui, ali shimilayquipa pitapis parlapanqui y ima captinpis pacenciacärinqui. 13Tsaynogpis Jesucristuta chasquicog mayiquiwan imaypis ali cawapäcuy. Maygayquipis jagayätsinacur imarga Jesucristo perdonashushgayquinogla perdonanacäriy. 14Imanog carpis cuyanacäriy. Cuyanacorga jucniqui jucniquipis alimi cawapäcunquipag. 15Tsaynog cuyanacur ali cawanayquipagmi Tayta Diosnintsi acrapäcushushcanqui. Tsaynog caycaptenga Tayta Diosnintsi ali cawayta goshushgayquinogla pï-maywanpis ali cawapäcuy. Tsaynogpis Tayta Diosnintsita imaypis agradëcicäriy waran waran yanapashushgayquipita. 16Jesucristupa ali wilacuyninta imaypis cäsucur cawapäcuy. Tsaynog cawanayquipäga shumag tantyatsinacur shacyätsinacäriy. Tayta Diosnintsita agradëcicur payta cushishga alabapäcuy salmucunawan, himnucunawan y cörucunawanpis. 17Señornintsi Jesucristo munashgannogla imatapis ruray y imatapis parlay. Jesucristo salvashushgayquipita Tayta Diosnintsita imaypis agradëcicäriy. 18Runayog warmicuna, Señor Jesucristuta chasquicushgana caycarga runayquita cäsucäriy. 19Warmiyog runacuna, warmiquita cuyapäcuy. Tsaynogpis olgöpänayquipa trucanga ali shimilayquipa tantyatsiy. 20Wamracuna, mamayquita y taytayquita imaypis cäsucäriy. Tsaynog cäsucunayquitami Tayta Diosnintsi munan. 21Wamrayog cagcuna, wamrayquita ama lutalaga olgöpaytsu. Lutala olgöpaptiquega jagayangapagmi. 22Ashmaycuna, imatapis ruranayquipag patronniqui nishushgayquita mana guellanaypa rurapäcuy. Ricashushgayqui höralaga ama arog-tucäriytsu, sinöga Tayta Diosnintsi ricaycäshushgayquita musyaycarga lapan voluntäniquiwan arupäcuy. 23Jesucristuman yäracog caycarga cushi cushila shumag arupäcuy. Patronniquipag arurpis Jesucristupag arognogmi caycanqui. 24Señornintsi Jesucristo rasunpa cag patronniqui captinmi lapan voluntäniquiwan arushgayquipita gloriacho herenciata chasquipäcunquipag. 25Guellanaycar mal voluntäwan arogcunatami itsanga pï captinpis Tayta Diosnintsi mana jananpaylapa juzgangapag.


text: 1Señor Diosníy, ¿imanaqtintaq karupi kashanki? ¿Imanaqtintaq khuyayta llakikushaqtiypas pakakunki? 2Hatunchakuspan millay runaqa wakchata qatiykachan, mana allinta ruwaq runaqa toqlla churasqanpin urmanqa. 3Millay runaqa sonqonpa munasqanmantan alabakun, qhapaq kayman sonqollikuqtan saminchan, Señor Diostataq pisichan. 4Millay runaqa anchaykachaspanmi Diosmanta mana yuyariq tukun. “Manan Diosqa kanchu”, nispan yuyaykun. 5Paymanqa ima ruwasqanpas allinmanmi rikch'akun, chaninchayniykikunataqa manan reparaqpas tukunchu, llapa awqankunatan pisicharparin. 6Sonqonpin nin: Manan hayk'aqpas urmaykusaqchu, manan hayk'aqpas ima mana allinpas kawanqachu, nispa. 7Ñakashallanpunin, llullakushallanpunin, manchachishallanpunin, millayllatapunin rimashan. 8Llaqtachakuna qayllapin pakaykukuspa suyapakun, mana huchallikuqtan pakallapi wañuchin. Ñawinqa mana kallpayoqtan qhamiyashan, 9t'oqonpi león hinan suyapashan. Wakchatan pakaylla qhamiyan qonqaylla hap'irqonanpaq, hap'irqospataq llikanman aysaykun. 10Hap'irqosqakunaqa ñit'isqan pampaman urmanku, sinchi kallpanwan atipasqa. 11Millay runaqa sonqonpin nin: Diosmi qonqapun, ñawintan ch'illmiykun, manan hayk'aqpas rikunqachu, nispa. 12¡Señorníy, sayariy! ¡Diosníy, maqarqariy! ¡Llakichisqa runakunata ama qonqaychu! 13¿Imanaqtintaq millay runaqa pisichasunki: Diosqa manan cuentata mañawanqachu, nispa sonqonpi yuyaspa? 14Qanqa rikurqankipunin, qanqa rikurqankin ñak'arisqantapas muchusqantapas, chaykunata yachashaspaykiqa yanapaykunkin. Qanmanmi mana kallpayoqqa hap'ipaykukun, qanqa mana piniyoqtaqa yanapallankipunin. 15¡Millay runaq atiyninta waqllichiy! ¡Millay runata mana allin ruwasqanmanta cuentata mañay, manaña imamantapas huchachanayki kanankama! 16Señor Diosqa wiñay-wiñaypaq Reymi, suyunmantan mana iñiyniyoqkunaqa qarqosqa kanqaku. 17Señor Diosníy, huch'uyyaykukuqkunaq mañakusqantaqa uyarinkin, qanmi paykunataqa kallpachanki, makillan waqyakamusqankutaqa uyarinki. 18Mana piniyoqtapas sarunchasqatapas qanqa amachankin, hallp'amanta ruwasqa runaqa amaña astawan manchachinanpaq.


text: 1Señor Diosmi Moisesta nirqan: 2–Israel runakunata kamachiy llapan lepra onqoyniyoq runakunata, q'eya hisp'aq runakunata, wañusqata llamispa qhellichakuq runakunatapas karpa-karpa chawpimanta hawaman wikch'unankupaq. 3Warmipas qharipas kachun karpa-karpa chawpimanta hawaman wikch'uchunku. Ahinapin karpa-karpata mana qhellichanqakuchu, ñoqa paykuna chawpipi tiyasqayrayku, nispa. 4Hinan Israel runakunaqa Señor Diospa Moisesta kamachisqanta kasukuspanku llapan qhelli kaq runakunata karpa-karpa chawpimanta hawaman wikch'urqanku. 5Señor Diosmi Moisesta nirqan: 6–Israel runakunata kamachiy: Mayqen qharipas otaq warmipas Señor Diosta mana kasukuq kaspa runamasinta ima mana allintapas ruwan chayqa, huchachakunmi. 7Chaymi chay huchanta willakunqa, hinaspa runamasinta mana allin ruwasqanmanta pagapunqa, may chhikachus huchallikuspa ruwasqan kasqanman hina, chaymantaq phisqa partemanta hukninta yapaykuspa pagapunqa. 8Mayqen runamanchus pagapunan karqan chay runa wañukapunman, manataq qaylla ayllunpas kanmanchu pagapunanpaq chayqa, pagapunanpaq t'aqasqanqa Señor Diospaqmi kapunqa, chaytataq sacerdoteman qopunqa, chay huchata pampachananpaq anejota sacrificiopi haywananqa sapaqmi kanqa. 9Israel runakunaq Señor Diospaq t'aqasqan llapan qokuykunatapas sacerdotemanmi apanqaku, sacerdotekunapaqtaq kanqapas. 10Señor Diospaq tukuy t'aqasqa ofrendakunata sacerdoteman apasqankuqa sacerdotekunapaqmi kanqa, nispa. 11Señor Diosmi Moisesta nirqan: 12–Israel runakunata kamachiy: Mayqen warmipas waqllispa qosanta wasanchanman 13wak qhariwan puñukuspa, qosantaq qhellichakusqanta mana yachanmanchu pakallapi huchallikuqtin mana pipas hap'isqanrayku. 14Hinataq chay warmiq qosanqa celosakuspa payta tumpanman huchallikunmi nispa. Celosakullanmantaqmi mana warmin wasanchashaqtinpas yanqanmanta tumpaspa mana huchallikushaqtin. 15Hinan chay qhariqa mayqenña kaqtinpas warminta sacerdoteman pusanqa, iskay kilo cebada hak'u ofrendatawan apaspa. Chay ofrendaqa huchata sut'inchanapaq celosakuqpa ofrendanmi, chayraykun chay ofrendamanqa mana aceitetapas inciensotapas hich'aykunqachu. 16Sacerdotetaq chay warmita pusaspa Señor Diospa ñawpaqenman qayllaykachinqa. 17Chaymantataq sacerdoteqa k'arpa vasopi ch'uya unuta wisinqa, hinaspa yupaychana karpaq pampanpi kaq ñut'u hallp'ata hoqarispa vasopi ch'uya unuman hach'iykunqa. 18Hinaspan Señor Diospa ñawpaqenpi warmita sayaykachinqa, chukcha watakusqantataq kacharparinqa, huchata sut'inchanapaq ofrendatan makinman hap'iykachinqa, sacerdotetaq hap'inqa ñakaypaq hayaq unuta. 19Hinaspan payqa warmita jurachispa ninqa: Wak qhariwan mana puñukurqankichu, manataq qosaykitapas wasancharqankichu, manallataq qhellichakurqankipaschu wak qhariwan huchallikuspayki chayqa, manan imanasunkipaschu ñakaypaq kay haya unuqa. 20Ichaqa qosaykita wasanchaspa wak qhariwan puñukurqanki, ahinapi huchallikuspataq qhellichakurqanki chayqa, 21Señor Diosmi llaqtayki runakuna ukhupi ñakasqa kasqaykita sut'inchanqa, mana wachakumi kapunki, wiksaykitaqmi punkinqa. 22Chhaynaqa, kay haya unu ukyasqaykin wiksaykita punkichisunki, mana wachakuqtataq ruwasunki, nispa. Hinan warmiqa kutichinqa: Amén, Amén, nispa. 23Sacerdotetaq chay ñakayta huk k'uyupi qelqanqa, chay qelqatataq haya unuwan vasoman maylliykunqa. 24Warmitaq ukyanqa chay haya ñakasqa unuta, wiksanmantaq haya haykunqa. 25Celosakuy ofrendata warmiq makinmanta chaskispan sacerdoteqa, Señor Diospa ñawpaqenpi maywinqa, chaymantataq altarman apanqa. 26Hinaspa huk hapt'ay celosakuy ofrendatawan churaykuspa altarpi ruphachinqa, chayqa yuyarinapaq ofrendan. Chaymantataq ñakaypaq haya unuta warmiman sacerdote ukyachinqa, 27cheqaqtapuni qosanta wasanchaqtintaq chay unuqa warmiq ukhunta hayanqa, wiksantaq punkinqa mana wachakuqtaq kapunqa. Chaymi warmiqa llaqtan ukhupi ñakasqa kapunqa. 28Manataq chay warmi huchallikurqanchu chayqa, manan imapas kanqachu, mana huchayoqtaq kapunqa, aswanpas wachakushallanqapunin. 29Kaymi celosakuymanta kamachikuykuna: Mayqen warmipas qosanta wasanchaspa qhellichakunman, 30otaq chay warmiq qosan celosakuspa yanqanmanta payta tumpanman chayqa, Señor Diospa ñawpaqenmanmi warminta pusanqa, hinan sacerdoteqa chay kamachikuyman hina warmita ruwanqa. 31Qosanqa manan huchachasqachu kanqa, warmin ichaqa cheqaqtapuni wasanchaspaqa muchuchisqa kanqa, nispa.


text: 1Cieloqa Diospa atiyninmanta parlawanchej, tukuy Paypa ruwasqasninmantataj willawanchej. 2Sapa p'unchay willallawanchejpuni, sapa ch'isitaj willallawanchejpuni. 3Mana ima parlaypis kanchu, nitaj ima parlasqapis uyarikunchu. 4Chaywampis chay willayqa tukuynejpi yachakun, kay pachaj k'uchusninkamataj chayan. Cielopi Diosqa intej tiyakunanta churarqa. 5Intitaj ñanninta kusisqa puriyta qallarin, correj wayna jina, casamiento toldomanta novio llojsimun, ajinata. 6Inteqa cieloj ujnin kantunmanta llojsimuspa, muyuykun ujnin kantunman chayanankama. Mana imapis k'ajayninmanta pakakuyta atinchu. 7Tata Diospa yachachisqanqa mana pantayniyoj; watejmanta runata allin kawsayman churan. Tata Diospa kamachisqanqa cheqampuni; yachayniyojman tukuchin mana yachayniyojta. 8Tata Diospa kamachisqasnenqa cheqampuni, sonqotataj kusichin. Tata Diospa kamachisqanqa ch'uwa, ñawimantaj k'anchayta qon. 9Tata Diosta manchachikoyqa mana ch'ichiyoj, wiñaypajtaj sayan. Paypa nisqasnenqa pachallampuni, cheqataj. 10Chayqa sumaj qorimantapis aswan munana; abeja misk'imantapis aswan misk'iraj kashan. 11Chaykunanejta kamachiykeqa k'amisqa; chaykunata kasojqa jatun t'inkayoj kanqa. 12Pitaj pantakusqanmanta reparakuyta atinmanri? Perdonaway, Tata Dios, pakaypi kaj pantakusqaymanta. 13Wapuykachaspa juchallinamanta kamachiykita waqaychay. Ama saqeychu wapuykachay atipanawanta. Ajinamanta ni pej juchachanan kasaj, jatun juchamanta llimphuchasqa. 14Pakakunay chhanka, kacharichiwaj Tata Dios, ñawpaqeykipi parlasqasniy yuyasqasniypis allin kachun.


text: 1Tsaynogpis ricargä ciëlupita juc ángil uraycämogta. Tsay angilmi urämorgan wanwanyaycag patsapa shiminpa llävinta y cadënata aptashga. 2Dragonta tsariycurmi cadënawan ángil watargan. Tsay dragonga diablo nishgan Satanasmi cargan. Wanwanyaycag patsapa shiminman Satanasta jitarpurmi puncunta llävergan waranga (1-000) wata tsaycho wichgaränanpag. Tsaycho wichgararmi runacunata mana engañanganatsu. Waranga wata cumplircuptinnami pöcu tiempo libri purinanpag cacharenga. 4Tsaypitanami ricargä trönucunacho jamaraycag runacunata. Tsay runacunaga Jesucristuman yäracur pay munashgannog cawashganpitami wanutsishga cargan. Paycunaga manami adorapäcorgantsu anticristuta ni anticristu-nirag ïdulutapis. Tsaynogpis manami señalatsicorgantsu anticristupa señalninwan urcunmanpis ni maquinmanpis. Tsay runacunatami Jesucristo churargan payman mana yäracogcunata juzgananpag. Paycunami cawarircamur trönucunaman jamacärergan waranga (1-000) wata Jesucristuwan mandag cananpag. 5Tsay cawarimogcunaga salvashga car pasaypami cushicärenga. Paycunaga manami infiernuman gaycushgatsu canga. Tsaypa trucanga Tayta Diosta adorashpan Jesucristuwan waranga watami mandag capäcongapag. Paycuna cawarimushganga punta cag cawarimuymi caycan. Waquin runacunaga manami cawarimongaragtsu hasta waranga wata cumplinanyag. 7Waranga wata pasarcuptinnami prësu caycashganpita Satanás cacharishga cangapag. 8Nircurmi may-tsaypapis purenga runacunata engañananpag. Tsaynog engañaptinmi Gog nishgan nacionpa y Magog nishgan nacionpapis soldäduncuna juntacanga Tayta Diosman yäracogcunawan guërrata rurapäcunanpag. Lamar cuchuncho agu tsaytsica cashgannogmi tsay soldäducunapis tsaytsica cangapag. 9Tsay soldäducunami may-tsaypitapis shamur Tayta Diosman yäracog runacunata Jerusalencho juntapanga. Tsaynog juntaparaycaptinmi Tayta Diosnintsi jana patsapita ninata cachamonga lapan tsay soldäducunata ushacätsinanpag. 10Nircurnami runacunata engañag Satanasta Tayta Dios gayconga bunyaypa bunyar azufriyog rupaycag infiernuman. Tsaychömi anticristo, anticristupa wilacognin y quiquin Satanaspis pagasta junagta imayyagpis nacapäcongapag. 11Tsaypitanami ricargä jatuncaray yorag trönuncho Tayta Diosnintsi jamaraycagta. Tsay hörami intipis, quillapis, estrellacunapis y cay patsapis elgacäcorgan. Mananami más ricacargannatsu. 12Tsaynogpis ricargä lapan runacunata, yachagtapis mana yachagtapis, Tayta Diospa naupancho cawarimushgana caycagta. Paycunami cargan lamarcho wanogcuna, pamparaycagcuna y may-tsaycho wanogcunapis. Tsaypitanami librucunata Jesucristo quichargan. Waquin librucunachömi apuntarargan runacuna cawaycar alita o mana alita rurashganpis. Tsay librucunata ricaycurmi runacunata Jesucristo juzgargan alita o mana alita rurashganpita. Libro de la vïdachönami apuntarargan Diospa naupancho imayyagpis cawananpag runacunapa jutincuna. 14Libro de la vïdacho jutincuna mana apuntaraptin manami pipis salvacorgantsu. Tsay runacunaga bunyaypa bunyar rupaycag infiernuman gaycushgami cargan.


text: 1Juc fariseo runami cargan Nicodemo jutiyog. Payga Israel runacunapa autoridäninmi cargan. 2Paymi sacaylapa Jesús cagman aywargan parlananpä. Chaycurmi nergan: “Milagrucunata rurashgayquita musyarmi tantyayä Tayta Dios yanapaycäshushgayquita, taytay. Saymi musyayä nogacunata yachasiyämänayquipä cachamushushgayquita.” 3Saymi Jesús nergan: “Runacuna Tayta Diospa naupanman chäyänanpäga yapayrämi yurinman. Yapay mana yurerga manami pipis gloriaman changapäsu.” 4Sayno niptinmi Nicodemo taporgan: “¿Imanöpatä runacuna yapay yuriyanman yurishgana caycarga? ¿Cutiyanmansurä mamanpa pachanman yapay yuriyänanpä?” 5Saymi Jesús nergan: “Manami runacuna mamanpa pachanman cutiyänanpäsu nicä, sinöga Santu Espiritupa munayninwan yapay yuriyänanpämi. Pipis yacuwan y Santu Espiritupa munayninwan yapay mana yurerga manami Tayta Diospa naupanman changapäsu. 6Manami pipis mamanpita yurishgalanpitasu salvash canga, sinöga Santu Espiritupa munayninwan yurishganpitarämi. 7Gloriaman chänanpä lapan runacuna yapayrämi yuriyänan niptë ama mansacaysu. 8Vientumushganta wiyarpis runacuna manami musyayansu maypita vientu shamushganta ni maypa aywashgantapis. Saynölami runacuna tantyayansu yapay yurishno cananpä Santu Espíritu imata rurashgantapis.” 9Sayno niptinmi Nicodemo nergan: “Nogaläpis saytaga manami tantyäsu, taytay.” 10Sayno niptinmi Jesús nergan: “Israel runacunapa yachasegnin caycarpis ¿manacu sayta tantyanqui? 11Say nishgäcunata mana tantyaptiquipis nogaga gamta wilapaycä musyashgätami. Sayno captinpis gamcuna manami criyiyanquisu nishgäta. 12Runacuna yapay yurishno cayänanpä nishgäta mana criyiycarga ¿imanöpatä criyiyanquiman masta niptëpis? 13“Manami pipis gloriaman aywarcur cutimushgasu saycho imano cashgantapis runacunata wilananpä. NOGAM I isanga gloriapita cay pasaman shamushcä. Saymi rasun cagta runacunata wilapä. 14Pipis nogata chasquicamagcunaga gloriacho cushishmi imayyagpis cawangapä. Sayno cawayänanpäga puntata NOGA wanushärämi. Sunyag saqui jircacho culebra picashganpita runacuna aliyäyänanpä broncipita fundish culebrata Moisés shawashgannömi nogapis cruzcho wanushä chasquicamag runacuna salvacuyänanpä.” 16Runacunata cuyashpanmi Tayta Dios cachamorgan cuyay surinta. Saynöpami pipis Tayta Diospa surinta chasquicur payman yäracog cäga in ernuman gaycushganasu cayanga, sinöga gloriamanmi chäyanga imayyagpis saycho cawayänanpä. 17Tayta Diosninsega surinta cachamorgan payman yäracogcunata salvananpämi. Saymi Tayta Diospa surinman yäracog cäga gloriaman changapä. Mana yäracog cagmi isanga in ernuman gaycush cangapä. 19Paycunaga sacäpacushno cawar jusalicuyashgancunata cachariyta manami munayansu. Saymi Tayta Diospa surin cay pasaman shamush captinpis payta chasquicuyansu. 21Tayta Diospa surinta chasquicog cagmi isanga jusalicuycunata cacharin. Sayno cacharinanpäga Tayta Diosninsimi payta yanapan. 22Saypitanami Jesuswan discïpuluncuna aywayargan Judea provinciaman. Saychömi runacunata bautizayargan. 23Juan Bautistanami bautizaycargan Enón nishgan ragracho, saycho asca yacu captin. Enón cargan Salim marca cercanchömi. Saycho bautizaycashganta musyarmi waquin runacunaga sayman aywayargan bautizacuyänanpä. 24Say wisanga Juan manarämi carcilcho wichgararganräsu. 25Saychömi Israel runacunapa juc ishcay autoridänincuna Juan Bautistapa discïpuluncunata nergan: “Jesús bautizashganmi más ali caycan Juan bautizashganpitaga.” 26Sayno niptinmi discïpuluncuna Juanta niyargan: “Taytay, ¿yarpanquicu Jordán simpancho caycar juc runapä wilapäyämashgayquita? Cananga paymannami lapan runacuna aywaycäyan bautizacuyänanpä.” 27Sayno niyaptinmi Juan nergan: “Nogapita más munayyog captinmi runacuna payman aywaycäyan. 28Gamcunata nishgänöpis manami Tayta Dios cachamushgan Cristusu nogaga caycä. Saypa trucanga Cristuta runacuna chasquicuyänanpä wilacunaläpämi Tayta Dios cachamash. 29Jipashwan juc magta casaraptin amïgun cushicushgannölami nogapis cushicö runacuna Jesucristumanna aywayaptin. 30Nogaman shayämunanpa trucanga más alimi caycan paymanna runacuna aywayaptin. 31“Gloriapita shamush carmi Jesucristo musyan saycho imano cashgantapis. Nogaga cay pasalapita carmi mana paynöga musyäsu. Saymi tantyashgaläta wilacö. 32Jesucristumi isanga wilacuycan gloriacho ricashgancunata y wiyashgancunatapis. Sayno wilacuptinpis mana chasquicogcunaga manami tantyayansu rasun cagta wilacushganta. 33Chasquicogcunami isanga tantyayan rasun cagta wilacuycashganta. Jesucristoga sayno wilacuycan Tayta Diosninsipita shamush carmi. Sayno wilacunanpäga Santu Espiritumi payta yanapaycan. Saymi pay wilacushgannöga pipis wilacunsu. 35“Surinta cuyarmi Tayta Diosninsi lapantapis paypa munayninman churash. 36Saymi Diospa surin Jesucristuta chasquicog cagtaga gloriaman shuntanga saycho imayyagpis cushish cawayänanpä. Payta mana chasquicog cagtami isanga Tayta Diosninsi rabiashpan in ernuman gayconga imayyagpis saycho nacananpä.”


text: 1Maypachachus Italiaman barcopi rinayku yachakorqa chaypacha, Pablota, waj presostawan khuskata Julio sutiyoj capitampa makinman jaywaykorqanku. Kay Julioqa capitán karqa, Jatun Kamachej romano soldados compañiamanta. 2Adramitio puertomanta barcoman wicharerqayku Asia puertosman rinaykupaj. Noqaykuwan rillarqataj Tesalonicapi Macedoniamanta Aristarcopis. 3Q'ayantintaj Sidón llajtaman chayarqayku. Capitán Julioqa k'acha runa kasqanrayku, Pablota saqerqa rejsisqasta waturikamojta, imallapipis yanaparinankupaj. 4Chaymantataj riporqayku Chipre churu wasanta, imaraykuchus wayra anchatapuni ñawpaqeykumanta wayramusharqa. 5Jatun qochallantapuni rispa, Ciciliaj kantunta, Panfiliajtawan, chayarqayku Liciapi kaj Mira llajtaman. 6Capitán Julioqa chaypi tarerqa Alejandriamanta uj barcota, Italiaman llojsishajta. Chay barcomantaj wicharichiwarqayku. 7Ancha alliymanta barcopi rispa, unaypi Gnido llajtaman ñak'ayta qayllarqayku. Wayra ñawpaqeykumanta phukumojtintaj, Salmonpa chimpanta rerqayku, Creta churuta muyuykuspa. 8Jallp'a qayllantapuni rispa, ñak'aymanta chayarqayku Sumaj Puertos nisqaman. Lasea llajtataj chay qayllapi karqa. 9Mana usqhayta risqaykurayku, anchata qheparikorqayku; barcopi rinapaj mana walejñachu karqa, ayunana p'unchay pasayta wayra tiempo kasqanrayku. Chayta yachaspa, Pabloqa ñawpajmanta paykunaman yuyaycharqa: 10Reparani kaymanta ñawpajman ñak'ariykuna jamunanta. Cargata chinkachisun, barcotapis; noqanchejpajpis manallataj walejchu kanqa, nispa. 11Chaywampis capitanqa Pabloj nisqanta kasunantaqa, pay kasorqa barcoj dueñonta, barco purichej runatawan. 12Mana allin puertochu karqa chiri tiempopi kanapaj; chayrayku tukuyninku munarqanku chaymanta ripuyta, atispaqa Fenicekama. Chaypitaj munarqanku chiri pasanankama kakuyta. Feniceqa Cretapi karqa, inti yaykuy qhawarisqa. 13Uranejmanta wayra pisita phukumushajtin, paykunaqa yuyarqanku allillan kasqanta barcopi rinapaj. Chayrayku barcoj sayachinan gancho jina anclata yakumanta aysamuytawankama, purirerqanku Creta churu qayllanta. 14Manaraj karuta rishajtiyku, Euroclidón nisqa sinch'i wayra wayramuspa, barcota mana rejta saqerqachu. 15Ñawpaqeykumanta sinch'ita wayramuspa, kayman jaqayman barcota apaykachasharqa; mana imaynamanta barcota cheqanchayta atispataj, wayrawan tanqachikorqayku. 16Uj pisitataj wayramanta jark'ariwarqayku Cauda nisqa juch'uy churu, chay qayllanta rejtiyku. Chaypitaj ñak'ayllata juch'uy boteta wicharichimorqayku, barco aysamusharqa, chayta. 17Boteta oqhariytawan, barcotañataj waskhaswan mat'ita watarqanku. Chaymantá manchachikuywan yuyaspa Sirte nisqa t'iyusman barco sat'iykukunanta, cortina jina barco purichina telasta urayk'ucherqanku, ajinamanta wayrapis ñak'ayllataña barcota tanqarqa. 18Q'ayantenqa wayra manapuni thañejtin, yakuman cargasta wijch'uykuyta qallarerqanku. 19Minchhantintaj, barcoj imasnintañataj yakuman wijch'uykullarqaykutaj. 20Unaytaña karqayku mana intita rikuspa, nitaj ch'askasllatapis; sinch'itataj paramusharqa, wayramusharqataj. Noqaykoqa yuyarqayku manaña kawsayta. 21Unaytaña mana mikhusqa kasqaykurayku, Pabloqa sayaykuspa nerqa: Runa masis, sichus kasullawankichejman karqa Cretapi qhepakunanchejta chayqa, mana kay jinata ñak'arishasunmanchu karqa, nitaj imasninchejtapis qochaman wijch'uykusunmanchu karqa. 22Chaywampis kunanqa sonqochakuychej. Mana mayqenninchejpis wañusunchu; barcolla phirikonqa. 23Chayta niykichej, imaraykuchus kunan ch'isi rikhuriwarqa Diospa angelnin. Noqaqa chay Diospata kani, Paytataj sirvishani. 24Chay angeltaj niwarqa: Ama manchachikuychu, Pablo. Jatun kamachej Cesarpaman chayanaykipuni tiyan. Diostaj qanrayku ni pitapis wañojta saqenqachu barcopi qanwan tukuy rejkunamanta, nispa. 25Chayrayku, runa masis, sonqochakuychej. Noqa creeni Diospa niwasqan junt'akunanta. 26Chaywampis wayraqa uj churuman wijch'urpariwasunchej, nispa nerqa Pabloqa. 27Ajinata chunka tawayoj tutataña karqayku, wayrataj apaykachawarqayku Adriático nisqa jatun qochapi. Uj ch'isi chawpi tutanejta, barcopi trabajajkuna reparaspa jinarqanku jallp'aqa qayllapiña kasqanta. 28May jina ukhuchus yaku kasqanta yachanankupaj waskhata kachaykuspa, yacharqanku iskay chunka brazadas kasqanta. Astawan ñawpajman riytawan, kikillantataj waskhata kachaykuspa, yacharqanku chunka phishqayoj brazadasllaña kasqanta. 29Barcoqa chhankaman takakunanta manchachikuspa, barcoj qhepanmanta kachaykorqayku tawa sayachina anclasta. Chantá suyarqayku usqhayta sut'iyamunanta. 30Chaykamaqa barcopi trabajajkuna ayqeyta munasharqanku, chaypajtaj barcoj ñawpaqenmanta juch'uy boteta urayk'ucherqanku, anclasta kachaykoj jinalla. 31Pablotaj nerqa capitanman, soldadosman ima: Kay barcopi trabajajkunachus mana barcopi qhepakonqanku chayqa, mana qankunapis salvakuyta atinkichejchu, nispa. 32Pabloj nisqanta uyarispa, soldadosqa juch'uy botejpa waskhasninta khuchurparispa, yakuman kacharparerqanku. 33Sut'iyamushajtin, Pabloqa tukuyninkuta kamacherqa mikhunankuta: Ñapis chunka tawayoj p'unchaytaña mana mikhuspa kankichej, nitaj puñuspa. 34Ama jinachu kaychej. Imallatapis mikhurikuychej kawsayta munaspaqa. Manamin uj chujchallapis umaykichejmanta chinkanqachu, nispa. 35Chayta niytawantaj, Pabloqa t'antata oqharispa, tukuypa rikunanta Diosman graciasta qorqa, partispataj mikhuyta qallarerqa. 36Tukuyninku sonqochakuspa, mikhullarqankutaj. 37Tukuyniykupi karqayku iskay pachaj qanchis chunka sojtayoj runas. 38Sajsakuspataj, barcota chhallayachinankupaj, trigota wijch'uykorqanku yakuman. 39Sut'iyamojtenqa, mana yacharqankuchu maypichus kasqankuta. Chantá rikorqanku uj t'iyu pampata, munarqankutaj atikojtenqa chaykama barcota chayachiyta. 40Anclaj waskhasninta k'uturparispa, yakupi saqerparerqanku; chaymantataj barco q'ewina timón nisqata phaskararqanku. Chantá uj cortina jina telata sayachejtinku, wayraqa barcota playaman qayllacherqa. 41Barcorí ujllata sat'iykukorqa t'iyuman mana kuyuriyniyojta; chantá qhepanmanta yaku wajtakamuspa, barcota phiriyta qallarerqa. 42Chaypacha soldadosqa munarqanku tukuynin presosta wañurachiyta, ni mayqenninku wayt'aspa llojsiytawan ayqerikapunankupaj. 43Soldadospa capitannintaj, Pablo mana wañuchisqa kananta munaspa, jark'akorqa; kamacherqataj tukuy wayt'ayta yachajkuna wayt'aspa ñawpajta jallp'aman llojsinankuta. 44Mana wayt'ayta yachajkunatataj nerqa chay ñawpajta rejkunata qhatinankuta, tablasman mak'allikuspa, chayrí barcomanta ima p'akisqallapipis. Chay jinamanta, tukuyninku mana imanasqa ch'aki jallp'aman chayarqanku.


text: 1Qochapa patanpi Jesus huktawan yachachiyta qallariptinmi llapa runa chayman huñunakururqa. Achkallaña runakuna kaptinmi, Jesus qocha ukupi boteman yaykuspan tiyaykurqa, llapa runañataqmi qocha patallanpi karqa. 2Chaymi Jesus rikchanachiykunawan achkallataña yachachirqa: 3—Uyariychik: Huk runam rirqa tarpukuq. 4Muhuta maqchiptinmi wakin wichirqa ñanman hinaptinmi kullkukuna mikururqa. 5Wakinñataqmi wichiykurqa mana ancha allpayoq ranraman hinaptinmi chay muhu chaylla wiñaramurqa as allpallapi kasqanrayku. 6Inti rupamuptinñataqmi mana sumaq sapichakusqa kasqanrayku chakirurqa. 7Wakin muhuñataqmi wichiykurqa kichka-kichka ukuman hinaptinmi kichkakuna wiñaruspa muhu wiñaqta eqoyarachirqa chaymi manaña rururqachu. 8Wakinñataqmi allin allpaman wichiykurqa chaymi wiñamuspan rururqa, wakinmi huk muhullamanta rururqa kimsa chunkata, wakinñataq soqta chunkata, wakinñataq pachakta. 9—¡Uyariwaqniykunaqa kasukuychikyá! 10Jesus sapallanña kachkaptinmi hichpanpi kaqkuna discipulonkunapiwan Jesusta tapurqaku: —¿Imaninantaq chay rimasqayki rikchanachiykunaqa? —nispa. 11Jesusñataqmi paykunata nirqa: —Qamkunamanmi Diospa munaychakusqanmanta ñawpaq mana yachasqaykichikkunata yachachikichik, wakin runakunamanmi ichaqa lliwta yachachini rikchanachiykunallawan 12chaynapi qawakuspapas mana rikukunankupaq, uyarispapas mana entiendenankupaq, Diosman mana kutirikunankupaq chaynataq huchankumantapas mana pampachasqa kanankupaq —nispa. 13Jesusmi nirqa: —¿Manachu qamkunapas entiendenkichik kay rikchanachisqayta? Hinaptinqa ¿imaynamá entiendewaqchik wakintaqa? 14Chay tarpuq runaqa Diospa palabran willakuqmi. 15Wakin runakunaqa rikchakun ñanman muhu wichiqmanmi. Diospa palabranta uyariruptinkum Satanas chaylla hamuruspan horqorun sonqonpi tarpusqa Diospa palabranta. 16Wakin runakunañataqmi rikchakun ranraman wichiykuq muhuman, Diospa palabranta uyarispankum kusisqallaña chaskinku, 17aswanqa mana sapichasqa kasqanraykum mana unaytachu kawsanku. Ñakarispa hinaspa Diospa palabranrayku cheqnisqa kasqankuwan hukmanyaruspam chaylla urmarunku. 18Wakin runakunañataqmi rikchakun kichka-kichka ukuman wichiykuq muhuman, paykunam Diospa palabranta uyarinku, 19aswanqa kay pachapi kaqkunamanta sinchita preocupakuspam kusikuyta tarinku llapa kapuqninkunallapi, engañasqa kaspankum aswan-aswanraq lliw imakunatapas munanku. Tukuy kaykuna runapa sonqonman yaykuruptinmi Diospa palabranqa mana yanapanñachu. 20Wakin runakunam ichaqa allin allpaman muhu wichiq hina, Diospa palabranta uyarispankum kasukunku hinaspam allin cosecha qoq hina kanku, wakinmi chulla granollamanta kimsa chunka ruruq hina, wakinñataqmi soqta chunka ruruq hina, wakinñataqmi pachak ruruq hina. 21Jesusmi paykunata nirqa: —¿Yaqachum ratachkaq mecherota churarunmanku cajon ukuman otaq kawitu ukuman? Manam, chaytaqa alto patakmanmi churana sumaqta kanchananpaq. 22Pakasqa kaqkunawan upallalla rimasqakunaqa qawachisqam kanqa. 23Uyariwaqniykunaqa kasukuychikyá. 24—Uyarisqaykichikpiyá yuyaymanaychik. Runakunapaq imam rurasqaykichikman hinam Diospas aswanraq qamkunapaq ruranqa. 25Kapuqniyoqmanqa aswanraqmi yapasaq, aslla kapuqniyoqmantam ichaqa aslla kapuqnintapas qechurusaq. 26Jesusmi nirqa: —Diospa munaychakusqanqa kaynam: Huk runam chakrapi tarpusqanmanta 27samakuq ripukun. Chaymi punchawkuna pasan. Chay tarpusqan muhuñataqmi wiñamun, tarpuqmi ichaqa mana yachanchu imaynam wiñasqanta, 28chaytaqa allpam kikillanmanta wiñachimun. Ñawin puntata wiñamuspanmi hatunyaspan espigamun. 29Chaymi poqoruptinñataq rutunaña, chaynataqa rurana cosecha chayaramusqanraykum. 30Huktawanmi Jesus nirqa: —¿Imawantaq tupachichwan Diospa munaychakusqanta? ¿Imaynataq chayqa kanman? 31Chayqa kanman allpapi tarpusqa mostaza hinam, chay muhuqariki wakin muhukunamantapas taksacharaqmi, 32wiñaruspanmi ichaqa lliw qorakunamantapas aswan hatunraq, alton pawaq urpitukunapas chaypim llantukun. 33Chayna rikchanachiykunawanmi runakunata Jesus yachachirqa entiendey atinankukamalla. 34Mana rikchanachispaqa manamá imatapas rimarqachu, discipulonkunamanmi ichaqa entiendechirqa lliw rimasqankunata. 35Tutaykuqtañam discipulonkunata Jesus nirqa: —Qochatayá chimpasun waklawman —nispa. 36Llapa runakunata saqeruptinkuñam discipulonkuna hina botepi kachkaqta Jesusta aparqaku, paykunawantaqmi huk botekunapas rirqa. 37Sinchillataña wayramuptinmi yakupas nisyu-nisyuta hoqarikururqa chaymi botemanpas yaqaña huntarurqa. 38Jesusñataqmi qepa lawpi sawnakuykuspan puñukuchkarqa. Rikchachispankum payta nirqaku: —Yachachikuq ¿manachu imapas qokusunki? ¡Chinkaykuchkanchikñam! —nispa. 39Jesus hatarimuspanmi wayrata qaqcharqa. Qochatañataqmi: —Hawkayayña —nirqa. Chaymi wayra pasaruptin tukuy imapas hawkayarurqa. 40Jesusmi discipulonkunata nirqa: —¿Imanasqataq kaynatañaqa mancharikunkichik? ¿Manachu Diospi confiakunkichik? —nispa. 41Paykunañataqmi llumpay mancharisqallaña kikinkupura ninakurqaku: —¿Pimá kay runaqa wayrapas yakupas kasunanpaqqa? —nispa.


text: 1Chaypita tincuchiypa willapar Jesús niran: Übas yüra cä. Papänï sumaj ricaman. 2Callapäcuna mana wayuptin, llaumarin. Wayuptinmi ichanga pichan sumaj wayunanpaj. 3Jamcuna shimïta wiyacur, pichash wayuj übas-jina cawarcaycanqui. 4Maquïçhu cawaptiqui, mana caçharishayquichu. Juc callapa yüraman mana tanarar, mana wayunmanchu. Chay-jina jamcunapis nuwaman mana tanarämar, Tayta Diosninchipa shungun munashannuy cawayta mana camäpacunquipächu. 5Übas yüra cä. Jamcunana callapä canqui. Nuwaman tanarämar, callapäcunapis sumaj alli. Yata cawarmi ichanga, ima ruraytapis mana camäpacunquipächu. 6Shimïta mana wiyacuptiqui, mana wayuj callapata-jina Tayta Diosninchi llaumashunquipaj. Mana wayuj callapata llaumarin. Chaquiptin shuntarcur, ninaçhu ruparachin. 7Maquïçhu cawaptiqui, shimïta wiyacuptiqui, Tayta Diosninchipis llapan mañacushayquita tarichishunquipaj. 8Shimïta wiyacur, manchapacur cawar, Papänïta alliçhu jurgunqui. Chaynuypa maquïçhu cawashayquita musyacanga. 9Papänï alli ricamashan-jina jamcunatapis alli ricashayqui. Maquïçhu cawaptiqui, alli ñawïwan ricashayqui. Yaçhänacushunpaj. 10Shimïta wiyacuptiqui llaquipar, mana caçharishayquichu. Papänïpis shiminta wiyacuptï, llaquimar mana caçharimanchu. 11Llapantapis willapaycaj nuwa-jina shacya-shacyalla cawanayquipaj. Shunguyquipis achicyacäcungapaj. 12Ichanga ama junganquimanchu. Llaquipäshaj-jina jucniqui-jucniquipis llaquipänacärinquiman. 13Tantiyacunquiman. Pipis rasunpa llaquipäcuyta yaçhar, yaçhänacushanta yanapänan-cashan wañuymanpis çhayan. 14Shimïta wiyacuptiqui, yaçhänacunchi. 15Mana uyway runachu carcaycanqui. Manchäga sumaj yaçhänacunchi. Uyway runata imata yarpashanchitapis mana willanchichu. Jamcunatam ichanga imallata Papänï nimashantapis willashcaj. 16Mana quiquillayquipitachu çhasquicamashcanqui. Manchäga quiquïmi camacächishcä. Canan übas alli wayushan-jina allita rurar cawanqui, ari. Alli cawashayquita ricacur waquincunapis çhasquicamar, mana yamacällar alli cawanga. Chaymi yupachicamashayqui-janan ima-imata mañacuptiquisi, Papänï wiyashunquipaj. 17Shimïta ama jungaychu. Jucniqui-jucniquipis sumaj llaquipänacäriy. 18Runacuna chiquimashan-jina jamcunatapis chiquishunquipaj. 19Juchata aparicushan-jina cawaptiquim ichanga, alli ñawinpa ricashunquipaj. Jamcunatam ichanga wamrachacushcaj. Chaypita juchaçhu arujcuna chiquishunqui. 20Nishajta ama junganquichu. Uyway runa patrunninta manash apärinmanchu. Chaymi maquïçhu purishayquipita waquin runa chiquir jaticaçhäshunquipaj. Nuwatapis jaticaçhaycäman. Waquin runam ichanga shimïta wiyacushan-jina shimiquitapis wiyacunga. 21Purïshimashayquipita chiquijcuna chiquishunquipaj. Paycunaga caçhamajnïpa shungunta mana musyanchu. 22Cay pachaman shamur, Tayta Diosninchipa shungun munashanta willapashcä. Shimïta wasguirmi ichanga, runacuna juchata aparicun. Paycuna mana chapacunmanchu: Tayta Diosninchipa shiminta mana imaysi wiyashcächu nir. 23Pipis chiquimar, Papänïtapis chiquin. 24Cay pachaman shamuptï, jishyaçhucunata allchacächishäta, supaycunata jargushäta, chay-chicajta jarashäta, wañushcunata cawarachishäta ricasha. Ricaycarpis, mana çhasquicamashachu. Chaymi juchayuj ricarisha. Jananmanpis chiquiman. Papänïtapis chiquin. 25Llapanpis camacaycan Moiséspa shimin çharcucänanpaj. Paypa shimin nin: Juchaynaj caycaptïsi, chiquimasha. 26Ima captinpis, Tayta Diosninchipita Espíritu Santuta caçhamushaj yanagäshunayquipaj. Payga Tayta Diosninchipita caycar, shungun yarpashantapis musyachishunquipaj. Nuwapitapis tantiyachishunquipaj. 27Chay-jina jamcunapis waquin runacunata nuwapita willapäcunqui. Unaypita-pacha purïshimashcanqui.


text: 1Tayta Diospa wilacognin carmi gamcunata ruwacärë cuyacog Tayta Diosnintsita mana yupaytupänayquipag. 2Palabranchöpis caynogmi escribiraycan: “Manacamashgayquita mayarmi gamta salvashayquipag.” Tsaymi maygayquipis perdonashga cayta munarga canan junag jucla Tayta Diosta manacäriy salvashunayquipag. 3Nogacunaga wilacushgäcunata pipis manacagman mana churananpag manami imatapis lutanta rurapäcötsu. 4Tsaypa trucanga Tayta Diospa wilacognin cashgäta lapanpis tantyapäcunanpagmi pay munashgannogla cawapäcö imanog nacarpis, ima pishëmaptinpis, pasaypa laquicurpis, 5runacuna astamaptinpis, carcilman wichgamaptinpis, fiyupa magamaptinpis, pasaypa uticashga caycar wilacurpis, punöni carpis y micöni carpis. 6Tsaynogpis Tayta Dios munashgannog alilata rurä, salvacog cashganta criyë, runacuna chiquimaptinpis mana cäsupätsu, ali shongu cä, Santu Espiritupa maquincho cawä, pï-maytapis cuyapä, 7rasun caglata wilacö y Tayta Diosnintsi yanapamaptin imatapis rurä. Pay munashgannog cawapäcö runacuna wilacushgäta mayar Jesucristuta chasquicärinanpagmi. 8Waquin runacunami ali ricapäcaman y waquincunanami mana ali ricapäcaman. Tsaynogpis waquincunami favornë rimapäcun y waquincunanami wasäta rimapäcun. Rasun caglata parlapäcuptëpis lulacushgäta yarpapäcun. 9Waquincunaga reguiycämarpis manami regueg-tucamantsu. Wanutsimayta munar pasaypa magamaptinpis maquipitami gueshpishcä. 10Runacuna chiquimashganpita laquicurpis cushishgami cawarcaycä. Wactsa cashgäta runacuna yarpaptinpis Jesucristupa ali wilacuyninta wilacö runacuna salvacionta riquëzatanog chasquinanpagmi. Tsaynoglami cay patsacho quiquëcunapa mana captinpis nistashgäcunata Tayta Dios imaypis camaripäman. 11Corintucho caycag waugui-panicuna, rabiacunayquipag captinpis rasun cagtami gamcunata cay cartacho niycämö. 12Gamcunata mana gongaypa yarparaycaptëpis gamcunaga manami yarpämanquitsu. 13Tsurincunapag papänin yarparashgannogmi nogacunapis gamcunapag yarparaycä. Tsaynog caycaptëga gamcunapis yarparcalämay. 14Waugui-panicuna, tantyacäriy. Manami pipis yüguntsu bürruta y törutaga. Tsaynoglami gamcunapis Jesucristuta chasquicushga caycarga mana talucanquimantsu jutsasapa runacunawanga. ¿Imanogparag jutsa rurag runacunawan Tayta Dios munashgannog cawag runacuna tantyanacunman? 15Diabluwan Jesucristupis manami tsay yarpaylatsu caycan. Tsaynog caycaptenga Jesucristuta chasquicogcunawan mana chasquicogcuna ¿imanogparag tsay yarpayla canman? 16Tsaynogpis ¿imanogparag ali canman Tayta Diospa templunman ïdulucunata jamatsishga? Nogantsega Tayta Diospa templunmi caycantsi. Tsaymi palabranchöpis Tayta Diosnintsi caynog niycan: “Paycunawanmi täshag. Paycunawanmi purishag. Paycunapa Diosninmi cashag. Paycunami wamräcuna cangapag.” 17Mastapis Tayta Dios palabrancho caynogmi niycan: “Jutsa rurag runacunapita witicäriy. Ama ima jutsatapis rurapäcuytsu. Jutsaynag cawaptiquega cushishgami chasquishayquipag. 18Gamcunapa taytayquimi cashag. Gamcunami wamräcuna canquipag. Lapanpag munayniyog Dios carmi tsaynog në.”


text: 1Eliúqa imatachus yuyasqanman jina nillarqapuni: 2Qanqa yuyankichu qampa kay nisqaykeqa cheqan kasqanta: Noqaqa Diosmanta aswan cheqan kani, nispaqa? 3Qanqa Diosman ninki: Ima dakusunki sichus noqa juchallikuni chayqa? Juchasneyqa imanasunkitajri? nispa. 4Kunanqa, chayman noqa kutichisqayki; chantaqa kawsaqesniykimanwan. 5Qhawariy cielota; phuyusqa qanmanta aswan patapi kashanku. 6Sichus qan juchallikunki chayqa, Diosta mana imananchu; may chhika juchallikusqaykipis Paytaqa mana imananchu. 7Sichus imatapis allinta ruwanki chayqa, imatataj qonki Paymanri? Paypajqa ni ima allintapis ruwashankichu. 8Juchasniykeqa qan jina runasllaman mana allintachu ruwan; allin imasta ruwasqaykipis runasllaman allinta ruwan. 9Runasqa qhaparinku ñak'arichejkunaj makinkupi, mask'ankutaj chay atiyniyojkunamanta pipis librananta. 10Jinapis mana pipis ninchu: Maypitaj kashan ruwawajniy Dios, pichus laqhallapi kashajtiy kallpata qowajri? 11Pay yuyaychawanchej, yachachiwanchejtaj, animalesmanta, p'isqosmantapis aswan yachayniyoj kananchejpaj, nispa. 12Paykunaqa qhaparikunku, Diostajrí mana paykunata uyarinchu, imaraykuchus paykuna sajra runas kanku, jatunchakojkunataj. 13Tukuy Atiyniyoj Diosqa manakaj imastaqa mana kasuta ruwanchu. 14Mana Diosta rikunichu, nishaspapis, suyakullay, imaraykuchus Payqa imastachus ruwasqasniykita rikushanña. 15Qanqa ninki Pay mana phiñakusqanta, nitaj castigasqanta, nillataj juchatapis anchata kasuta ruwasqanta. 16Chaywampis, Job, chay imastaqa yanqhallata parlashanki; anchatapuni parlashanki, mana allinta yuyaychakuspa.


text:
Llamk'achkaq ruraqkuna
Kay qatiqpiqa ruraqkunatam rikunki, qhipaq 30 p'unchawkunapi kay wikipi imatapas ruraq.
Kay p'anqapaq hallch'asqa musuqchasqatam rikuchkanki, p'unchawkuna, 5 urakuna, 46 minutukuna-wan 43 sikundukuna pachakamam ñaqha kanman.
- AlimanRuna (rimanakuy | llamk'apusqakuna) (Kamachiq) [62 llamk'apusqakuna ñaqha 30 p'unchawkunapi]
- Asparux Xan Bulqar (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Bene* (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Cold Season (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- CommonsDelinker (rimanakuy | llamk'apusqakuna) [14 llamk'apusqakuna ñaqha 30 p'unchawkunapi]
- FBSM (rimanakuy | llamk'apusqakuna) [5 llamk'apusqakuna ñaqha 30 p'unchawkunapi]
- Fmln93 (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Gottistgut (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Hedwig in Washington (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- JurgenNL (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- MF-Warburg (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- MediaWiki message delivery (rimanakuy | llamk'apusqakuna) (Rurana antacha) [5 llamk'apusqakuna ñaqha 30 p'unchawkunapi]
- Miguel Chong (rimanakuy | llamk'apusqakuna) [53 llamk'apusqakuna ñaqha 30 p'unchawkunapi]
- Monsterknight (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Márcio Bertot (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Pratyya Ghosh (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Rcsprinter123 (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Rotlink (rimanakuy | llamk'apusqakuna) [17 llamk'apusqakuna ñaqha 30 p'unchawkunapi]
- Russavia (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- SajoR (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Saviour1981 (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Tarpuq (rimanakuy | llamk'apusqakuna) [30 llamk'apusqakuna ñaqha 30 p'unchawkunapi]
- Tremonist (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- ValterVB (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Vargenau (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Xqbot (rimanakuy | llamk'apusqakuna) [13 llamk'apusqakuna ñaqha 30 p'unchawkunapi]
- Zimi.ily (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Zubule (rimanakuy | llamk'apusqakuna) [1 llamk'apusqa ñaqha 30 p'unchawkunapi]
- Zumalabe (rimanakuy | llamk'apusqakuna) [1 llamk'apusqa ñaqha 30 p'unchawkunapi]


text: 1Diospa Templompa ñawpaqempi, pampakama k'umuykuytawan, Esdrasqa waqan waqan juchankuta Diosman rimarisharqa. Chaykamataj israelitakunamanta ashkha qharikuna, warmikuna, wawakuna ima, qayllanman muyuykamuspa jik'un jik'unta waqallarqankutaj. 2Chaypacha Elampa ayllunmanta Jehielpa wawan Secaniasqa Esdrasman parlaspa, nerqa: Noqaykoqa Diosninchejpa contrampi juchalliyku, imaraykuchus waj llajtayoj warmikunawan casarakorqayku. Chaywanpis Israel suyupaj suyay kanran. 3Kunanqa Diosninchejwan tratota ruwasqayku waj llajtayoj warmikunata, wawankutawan kachapunaykuta kamachisqa junt'akunampaj, imaynatachus qan, chantá pikunachus Diospa kamachisqanta kasunku, chaykuna yuyaychawasqaykuman jina. 4Sayarillayña, imaraykuchus qanmin kayta ruwanayki tiyan, noqaykutaj nisqaykiman jina ruwasqayku. Kallpachakuspa, qallariypacha, nispa. 5Chantá Esdras sayarikuspa, juramentota ruwacherqa sacerdotekunajpa kurajninkuta, jinallataj levitakunajpa kurajninkuta, tukuynin israelitakunajpa kurajninkukunatapis trato ruwasqankuta junt'anankupaj. Paykunataj juraspa, junt'anankuta nerqanku. 6Chaymanta Esdrasqa Diospa Templonmanta llojserqa Eliasibpa wawan Johananpa wasinman rinampaj. Chaypitaj mana imata mikhuspa, nitaj imatapis ujyaspa tutantin, may phutisqataj karqa, babilonimanta kutimojkuna juchallisqankumanta. 7Chay qhepata tukuynin babiloniamanta kutimojkuna wajyachisqas karqanku Judapi tiyakojkuna, Jerusalenpi tiyakojkuna ima, Jerusalenpi tantakunankupaj. 8Kurajkuna chantá yuyaychajkuna kamacherqanku, pillapis kinsa p'unchaypi mana chayamunman chayqa, babiloniamanta kutimojkuna ukhumanta wijch'usqa kananta, jallp'antataj qhechunankuta. 9Chayrayku Judamanta kajkuna, Benjaminmanta kajkunapis kinsa p'unchay ukhupi Jerusalenpi tantakorqanku. Chay karqa jisq'on killamanta iskay chunka p'unchaynimpi. Chantá Diospa Templompa patiompi tukuyninku tiyarakorqanku, kharkatitispa imatachus parlanankumanta, chantá manchayta parasqanmantawan. 10Chaypacha sacerdote Esdrasqa sayarikuspa, nerqa: – Qankunaqa Diosta wasanchaspa, waj llajtayoj warmikunawan casaraykorqankichej, ajinamanta Israel suyu juchanman yapaykuspa. 11Chayrayku tatasniykichejpa Tata Diosninku ñawpaqempi qankunaqa juchaykichejta willakuychej, Tata Diospa munaynintataj junt'aychej. T'aqakuychej Diosta mana kasojkuna runakunamanta, jinataj waj llajtayoj warmikunamantapis, nispa. 12Chantá tukuynin runakuna jatunmanta qhaparispa, kuticherqanku: –Arí, imatachá kamachiwasqaykuta, ruwasqayku. 13Askha kayku, manchaytataj paramushan; chayrayku mana jawallapi qhepakuykumanchu. Kayqa mana uj p'unchayllapichu nitaj iskay p'unchayllapichu allinchana kashan, imaraykuchus askha kayku kay juchata ruwajkunaqa. 14Aswan allin kanman kurajniykukuna noqaykuj cuentaykumanta qhepakunankoqa. Tukuy pikunachus llajtankupi tiyakunku, waj llajtayoj warmikunawantaj casararqanku, chaykunaqa uj señalasqa p'unchaypaj, wajyachisqaman jina jamuchunku kamachejkunawan juezkunankuwan khuska. Chay jinamanta Diospa k'ajaj phiñakuynin tiyaykonqa, nispa. 15Asaelpa wawan Jonatan, Ticvaj wawan Jahaziaswan mana munarqankuchu. Paykunaj nisqankuman yanapaykorqanku Mesulam, chantá Sabetai levitawan. 16Babiloniamanta kutirimojkunarí chayta ruwarqanku. Chantá Esdras sacerdoteqa ajllarqa wakin runakunata, ayllunkumanta kurajkuna karqanku, chaykunata sutisninkuman jina. Chunka kaj killa qallariypi tantakuspa, parlarqanku sapa ujmanta sut'ita yachanankupaj. 17Wata qallariy killapi, killa qallariyta parlayta tukorqanku, waj llajtayoj warmikunawan casarasqanku, chay runakunamanta. 18Waj llajtayoj warmikunawan casarasqanku, chay sacerdotekuna kaykuna karqanku: Josadacpa wawan Josuejpa ayllunmantawan, wawqenkunamantawan karqanku kaykuna: Maasías, Eliezer, Jarib, Gedalías ima. 19Paykunaqa warminkuta kachapunankuta nerqanku, uj carnerotataj juchanku panpachasqa kananpaj qorqanku . 20Imerpa ayllunmanta karqanku: Hanani, Zebadías ima. 21Harimpa ayllunmanta karqanku: Maasías, Elías, Semaías, Jehiel, Uzías ima. 22Pasurpa ayllunmanta karqanku: Elioenai, Maasías, Ismael, Natanael, Jozabad, Elasá ima. 23Leví ayllunmanta karqanku: Jozabad, Simí, Quelaías, waj sutin Quelitá karqa, Petahías, Judá, Eliezer ima. 24Takejkunamanta karqa Eliasib. Punkuta qhawajkunamanta karqanku: Salum, Telém, Urí ima. 25Israelitakunamanta Parospa ayllunmanta karqanku: Ramía, Jezías, Malquías, Mijamín, Eleazar, Malquías, Benaías ima. 26Elampa ayllunmanta karqanku: Matanías, Zacarías, Jehiel, Abdí, Jeremot, Elías ima. 27Zatujpa ayllunmanta karqanku: Elioenai, Eliasib, Matanías, Jeremot, Zabad, Azizá ima. 28Bebaijpa ayllunmanta karqanku: Johanán, Hananías, Zabai, Atlai ima. 29Banijpa ayllunmanta karqanku: Mesulam, Maluc, Adaías, Jasub, Seal, Ramot ima. 30Pahat-moabpa ayllunmanta karqanku: Adná, Quelal, Benaías, Maasías, Matanías, Bezaleel, Binuy, Manasés ima. 31Harimpa ayllunmanta karqanku: Eliezer, Isías, Malquías, Semaías, Simeón, 32Benjamín, Maluc, Semarías ima. 33Hasumpa ayllunmanta karqanku: Matenai, Matatá, Zabad, Elifélet, Jeremai, Manasés, Simí ima. 34Banijpa ayllunmanta karqanku: Madai, Amram, Uel, 35Benaías, Bedías, Queluhu, 36Vanías, Meremot, Eliasib, 37Matanías, Matenai, Jaasai ima. 38Binuypa ayllunmanta karqanku: Simí, 39Selemías, Natán, Adaías, 40Macnadebai, Sasai, Sarai, 41Azarel, Selemías, Semarías, 42Salum, Amarías, José ima. 43Neboj ayllunmanta karqanku: Jeiel, Matatías, Zabad, Zebiná, Jadau, Joel, Benaías ima. 44Chay tukuyninku waj llajtayoj warmikunawan casaraykusqanku, chaywanpis warminkuta wawankutapis kachaporqanku.


text: 1Jesús tsaynog yachatsergan Pascua aniversario y Levadüraynag Tantata Micunan aniversario galaycunanpag ishcay junag pishiycaptinmi. Tsay junagmi mandag cüracuna y Moisés escribishganta yachatsegcuna wilanacärergan runacunata mana musyatsiylapa Jesusta tsarircur wanutsinanpag. 2Tsaynog wilanacurmi waquincuna caynog nergan: “Ama tsarishuntsu Pascua aniversariuchöga. Tsaycho tsariptintsega atsca runacunami favornin sharcur ticrapämäshun.” 3Betania marcachömi Jesús posädaraycargan lepröso nipäcushgan Simonpa wayincho. Tsaymanmi juc warmi chayargan “alabastro” nishgan rumipita rurashgan botëllanwan perfümin aptashga. Tsay perfümi nardupita rurashga carmi pasaypa chanin cargan. Tsauraga mësacho Jesús caycaptin botëllapa shiminta paquirir tsay perfümita Jesuspa umanman warmi winapargan. 4Tsayta ricarmi waquin tsaycho caycagcuna rabiashpan caynog nergan: “¿Imapagtag manacaglapag jichar perditsishga tsay perfümita? 5Tsayta ranticushwan cargan juc wata arupacur gänashgantsipita maschömi. Nircur tsay guellaywanna wactsacunata yanapashwan cargan.” Tsaynog nirmi tsay warmita jamurpargan. 6Tsauraga Jesús nergan: “Cay warmi alitami ruraycan. Tsaynog caycaptenga ¿imanirtag payta jamurpaycanqui? 7Imaypis wactsacunaga cangami munashgayqui höra yanapanayquipag. Nogaga mananami gamcunawan cashagpagnatsu. 8Cay warmega perfümita winapämar camariycäman pampashga canäpagmi. 9Perfümita cay warmi winapämashgantaga may-tsaychöpis musyapäcongapagmi.” 10Tsaypitanami Jesuspa discïpulun Judas Iscariote mandag cüracunaman aywaycur paycunawan parlacorgan Jesusta entregananpag. 11Tsaymi cüracuna cushicushpan Judasta pägananpag nipäcorgan. Tsaypita wilanacurcurmi Judas yarpachacorgan imay höra wilacog cutinanpagpis. 12Levadüraynag Tantata Micunan aniversario y Pascua aniversariupis galaycunan junagmi Israel runacuna templucho carnishta pishtapäcog. Tsay junagmi discïpuluncuna Jesusta taporgan caynog nir: “¿Maychötag camaripäcamushag Pascua cënayta micunantsipag, tayta?” 13Tsaynog nipäcuptin Jesús ishcay discïpuluncunata nergan: “Aywapäcuy marcaman. Tsayman chayarnami ricanquipag juc runa puynunwan yacuta apaycagta. Paypa guepalanta aywapäcunqui hasta may wayimanpis chayananyag. 14Tsaychömi wayiyogta caynog nipäcunqui: ‘¿Mayninchöshi cuarto caycan discïpuluncunawan Pascua cënayta Jesús micunanpag?’ 15Tsaynog niptiquimi pay ricatsishunquipag altuscho pitsapacushga jatun cuartuta. Tsay cuartucho cënayta camaricärinqui micunantsipag.” 16Tsaynog niptin aywarmi discïpuluncunaga chayapäcorgan marcaman. Tsayman chayaycurmi Jesús nishgannogla lapanpis cargan. Tsay wayichönami paycuna camarergan Pascua cënayta. 17Patsa tsacaycaptinnami chunca ishcay (12) acrashgan cag discïpuluncunawan Jesús tsayman chayargan cënapäcunanpag. 18Tsauraga micurcaycashgancho Jesús caynog nergan: “Gamcunapita jucniquimi conträcunapa maquinman entregamangapag.” 19Niptin laquicärishpan jucnin jucnin caynog nir Jesusta tapupäcorgan: “¿Nogatsurag caycä, tayta?” 20Tsauraga Jesús nergan: “Nogawan juntu tantata plätucho ushmatseg cagmi conträcunapa maquinman entregamangapag. 21Tayta Diospa palabrancho escribiraycashgannogla fiyupa nacar wanunäpagmi caycä. Nogata entregamag runami itsanga juicio final junag pasaypa laquicongapag. Payga ama yurinmanpistsu cargan.” 22Tsaypitanami tantata aptarcur Tayta Diosta Jesús manacur agradëcicorgan. Nircurnami paquircur paquircur discïpuluncunata ayporgan caynog nishpan: “Cay tantata lapayqui micapäcuy. Cay tantaga cuerpömi.” 23Tsaynoglami vïnuyog väsuta aptarcur Tayta Diosta manacur agradëcicorgan. Nircurnami discïpuluncunata macyargan upupäcunanpag. 24Tsaypitana paycunata Jesús nergan: “Cay vïnoga yawarnëmi. Yawarnëta jichar wanushgä hörami Tayta Dios mushog conträtuta ruranga pï-maytapis chasquicamagcunata perdonananpag. 25Yapayga manami vïnuta upushagnatsu Tayta Diospa naupancho upunantsiyag.” 26Tsaypita juc salmuta cantarcur aywapäcorgan Olivos lömaman. 27Olivos lömaman chayaycurmi Jesús nergan: “Canan tsacay lapayqui cachariycamarmi gueshpir aywacärinquipag. Tayta Diosnintsipa palabranchöpis caynogmi niycan: ‘Uysha mitsegta wanuycatsiptë uyshancuna mashtacarmi aywacärenga.’ 28Tsaynog captinpis wanushgäpita cawarircamur gamcunapita más puntatami Galileaman aywashag tsaycho tincunantsipag.” 29Tsauraga Pedro nergan: “Waquin cag cacharishuptiquipis nogaga manami cachashayquipagtsu, tayta.” 30Tsaynog niptinmi Pedruta Jesús caynog nergan: “Canan tsacay ishcay cuti gällu manarag cantaptinmi quimsa cuti reguimashgayquita ñëgamanquipag.” 31Tsauraga Pedro caynog nergan: “¡Ishcantsita wanutsimänantsi captinpis manami ñëgashayquipagtsu, tayta!” Waquin cag discïpuluncunapis tsaynoglami nipäcorgan. 32Olivos lömacho caycag Getsemaní huertaman discïpuluncunawan chayaycurmi Jesús caynog nergan: “Tayta Diosta manacamushgäyag gamcuna caylacho jamarpaycay.” 33Nircur Pedruta, Santiaguta y Juanta más washa läduman pushargan. Tsaychömi fiyupa laquicur caynog nergan: 34“Wanuyparagmi laquicuy tsarimashga. Gamcunapis Tayta Diosta manacushpayqui caylacho shuyarpaycämay.” 35Tsaynog nircurmi más washa läduman aywargan Tayta Diosta manacunanpag. Tsaychömi gongurpacuycorgan hasta urcunpis pampaman töpananyag. Tsaynog gongurpacuycurmi Tayta Diosta manacorgan caynog nir: “Papá, gampäga imapis manami sasatsu. Nacanäpag caycashgäpita salvaycalämay. Itsanga noga munashgänöga ama catsuntsu, sinöga gam munashgayquinog cayculätsun.” 37Tsaynog manacushganpita cutishpanmi tarergan quimsan discïpuluncuna punucashga caycagta. Tsauraga Pedruta caynog nergan: “Simón, ¿imanirtag punucashga caycanqui? ¿Manacu juc höralapis ricchayta camäpacushcanqui? 38Punushgayquipita ricchayna. Diosta manacäriy Satanasta mana cäsupänayquipag. Cäsupayta mana munarpis Tayta Diosta mana manacorga cäsupanquipagmi.” 39Yapay cutiycurmi Jesusga puntata manacushgannogla Tayta Diosta manacorgan. 40Tayta Diosta manacushganpita yapay cutiycur tarergan quimsan discïpuluncuna pasaypa punucashga caycagta. Tsaynog tariycuptinmi discïpuluncuna imaniytapis mana camäpacorgantsu. 41Quimsa cuti Diosta manacushganpita cutirnami paycunata caynog nergan: “¿Cananpis gamcuna jinalacu punurcaycanqui? ¡Ricchapäcuy! Tayta Diospita shamushga captëpis höra chämushganami jutsasapa runacunapa maquinman nogata entregamänanpag. 42¡Sharcapäcuyna! Conträcunapa maquinman entregamänanpag cag runa aywaycämunnami.” 43Discïpuluncunawan Jesús parlaycaptinmi Judas Iscariote chayargan atsca runacunata pushashga. Judasga Jesuspa discïpulunmi cargan. Tsay runacunami chayargan espädancuna y garrotincuna aptashga. Jesusta prësu tsarinanpag tsay runacunata cachargan mandag cüracuna, Moisés escribishganta yachatsegcuna y Israel mayor runacunami. 44Tsayman manarag chayarmi Judasga pushashgan runacunata yätsergan caynog nir: “Mayganpis mutsashgä cagmi Jesusga canga. Payta prësu tsaripäcunqui.” 45Tsaymi chayaycur Judasga Jesusta saludashpan mutsaycorgan. 46Tsaynog mutsarcuptinmi Jesusta jucla prësu tsarergan. 47Prësu tsariptinmi espädanta jorgurishpan juc discïpulun más mandag cürapa ashmayninpa rinrinta roguriycorgan. 48Nircurna tsay runacunata Jesús caynog nergan: “¿Imanirtag suwa captënogpis gamcuna shamushcanqui espädayquiwan y garrotiquiwanpis prësu tsarimänayquipag? 49Nogaga waran waranmi templo patiucho yachatsergä. Tsaycho caycaptëga ¿imanirtag tsaychöga prësu mana tsarimargayquitsu? Tsaynog captinpis prësu tsarimänayquipag gamcuna shapäcamuptiquimi Tayta Diosnintsipa palabrancho nishgannogla cumpliycan.” 50Jesusta prësu tsariptinnami discïpuluncuna gueshpir aywacärergan japalanta cachaycur. 51Juc mözulami säbanasnin aylushgala guepanta gatipargan. Tsaychömi tsay mözuta tsaripäcorgan. 52Tsaynog tsariptin aylurashgan säbanasta logtiriycur tsay mözu garapächula gueshpir aywacorgan. 53Tsaypita Jesusta prësu apapäcorgan más mandag cürapa wayinman. Tsaymanmi juntacargan mandag cüracuna, Israel mayor runacuna y Moisés escribishgan leycunata yachatsegcunapis. 54Jesusta tsayman apapäcuptinmi caru guepalanta Pedro gatirargan. Más mandag cürapa wayinman chayaycur paypis yaycorgan patio rurinyag. Tsayman yaycurir templo täpag wardiacunawan jamaraycargan ninacho mashacushpan. 55Mandag cüracuna y autoridäcunanaga imanogpapis Jesusta wanutsinantami munapäcorgan. Tsaynog captinpis manami ima jutsantapis tarergantsu wanutsishga cananpag. 56Jesuspa contran atsca runacuna sharcurpis manami mayganpis juc yarpaylaga nipäcorgantsu. 57Tsaypitanami waquin runacuna Jesuspa contran sharcur caynog nipäcorgan: 58“Nogacuna mayapäcushcä cay runa templuta juchuratsir quimsa junaglacho juc templutana sharcatsinanpag nishgantami. Tsaynogpis payga nergan runa mana sharcatsishgan templo cananpag cashgantami.” 59Jesuspa contran tsaynog nipäcuptinpis manami waquin runacuna nishgancunaman tincorgantsu. 60Tsauraga más mandag cüra Jesusta caynog nir taporgan: “¿Manacu imatapis ninqui tsaynog jitapäshuptiqui? ¿Imanirtag contrayqui tsaynog parlarcaycan?” 61Tsaynog tapuptinpis Jesús upälala cacorgan. Tsaymi más mandag cüra yapay taporgan caynog nir: “¿Rasunpacu Tayta Dios cachamushgan Cristo caycanqui? Tsaynogpis ¿rasunpacu Diospa tsurin caycanqui?” 62Tsaynog tapuptinmi Jesús nergan: “Au, nishgayquinog rasunpami caycä. Tsaymi nogata ricapäcamanquipag lapanpag munayniyog Tayta Diospa derëcha cag naupancho jamaraycagta. Tsaynogpis pucutay janancho aywaycämogtami ricapäcamanquipag.” 63Tsaynog niptin más mandag cüra pasaypa rabiashpan sotänantapis rachir tsaycho caycag runacunata caynog nergan: “Tsaynog niycaptenga ¿imapagnatag más testïgutapis ashishun? 64Gamcuna mayapäcushcanquimi Dios-tucur parlaycashganta. Tsaynog captenga gamcuna ¿imanipäcunquitag?” Tsauraga lapan tsaycho juntaraycag autoridäcunami juc yarpayla nipäcorgan payta wanutsinanpag. 65Tsaymi Jesusta togapashpan nawinta träpuwan vendaparcur waquin autoridäcuna magapäcorgan: “¡Mä adivinay pï magashushgayquitapis!” nipäcushpan. Tsaynoglami templo täpag wardiacunapis payta lagyargan. 66Patiucho Pedro caycaptin más mandag cürapa ashmaynin warmi tsayman chayargan. 67Nina rataycagcho Pedro mashacuycagta ricarmi tsay warmi nergan: “Gamta ricashcä Nazaretpita cag Jesuswan puriycagtami.” 68Tsaynog niptin Pedro caynog nergan: “Nogaga manami payta reguëtsu, ni tantyätsu imapita parlaycashgayquitapis.” Tsaynog nishpanmi sawan yaycuna puncuman witicorgan. [Tsayman witicuptinmi gällu cantarcorgan.] 69Tsaychöpis tsay ashmay warmi tsaycho caycag runacunata caynog nergan: “¡Cay runataga Jesuswan puriycagtami ricashcä!” 70Tsaynog niptinmi mana reguishganta Pedro yapay nergan. Tsaypita más rätuta tsaycho caycag runacuna Pedruta caynog nergan: “Rasunpami gamga paywan pureg caycanqui. Galilea runami canquipis.” 71Tsaynog niptinmi Jesusta manacagman churashpan jurar Pedro nergan: “¡Tsay runaga pishi cacunpis! ¡Paytaga manami reguëtsu!” 72Tsaynog niycaptinmi gällu yapay cantarcorgan. Gällu cantagta mayarmi Pedro yarparcorgan Jesús caynog nishganta: “Manarag ishcay cuti gällu cantaptinmi quimsa cuti reguimashgayquita ñëgamanquipag.” Tsay nishganta yarparcurmi Pedro fiyupa laquicushpan wagargan.


text:
Perú Mama llaqtapi UNICEFpa yanapakuyninmanta t’aqa
UNICEF sutiyuq huñuchasqaqa qhari irqikunapa, warmi irqikunapa, wayna sipaschakunapa kaqninkuna riqsichiqtaq, amachaqtaq. UNICEFqa Naciones Unidas sutiyuq llapan mama llaqtakunapa huñuchasqanmi. UNICEF huñuchasqaqa kay pachapi qhari irqikunapas, warmi irqikunapas allin kawsaypi allin chaninchasqa kanankupaqmi llamk’an; chaypi wawakunaqa paqarinankutaq wiñanankutaq qhali, mana unquyniyuq, mana chiqnisqataq mana sarunchasqataq.
UNICEF huñusqaqa 1948 watamantapacha Perú Mama llaqtapi qhawarparinakuypas wakcha kaypas chinkananpaqmi llamk’an. Chay llamk’asqanwanmi waranqa waranqa wawakunapa wiñariynin ñit’iq mana allin kawsaykunata chinkachiyta maskan Perú Mama llaqtapi. Wawakunapa kaqninmanta hatun rimanakuypi yuyaychakusqakunatam Mama llaqtakunapi chawpikaq ruranananpaq tukuchiyta maskan. Chayraykutaqmi Perú Mama llaqtamanta UNICEFqa 2002 watapi aymuray killapi Nueva York llaqtapi chay Plan Nacional de Acción por la Infancia – PNAI 2002-2010 sutiyuq ruranakunata huk hatun karay huñunakuyman chayachirqan.
UNICEF huñuchasqaqa kay Perú Mama llaqtapi sapa 5 watapaqmi yanapakuypi llamk’anankunata qhawarin. Chayraykutaqmi UNICEFpa kunan qhipa yanapakuyninqa 2006 watamanta 2010 watakama qhawarisqa kachkan. Chay llamk’aykunaqa iskay ruraykunapi t’aqasqam tarikun:
Irqikunapa kaqninkunamanta yuyaychakuypas sayapakuypas. Kay mama llaqtapiqa irqikunapa kaqninkuna ama qunqasqa kananpaq kaqtaq, sarunchakuymanta amachasqa kananpaq qullqi kananta maskan.
Irqikunapa kaqninkuna mama llaqtapa suyunkunapipas hunt’akunanpaq kallpachan. Kay t’aqa llamk’aywanmi mama llaqtapa suyunkunapipas irqikunapa kaqninkuna yupaychasqa kananpaq kikin llaqtakunapa rurasqanta kallpachan. Kay t’aqasqa llamk’ayqa wakin anti llaqtakunapipas, yunka llaqtakunapipas rurakuchkanmi, imaraykuchus chay llaqtakunapiqa hukkunalla qhawarisqa karqan, pisi kallpayuqkunataq qhawarparisqa tarikurqan chayrayku. Suyukunapiqa irqikunapa kaqninkuna qunqarisqapuni, kaqtaq paykunapa kaqninkunaqa qunqarisqa kasqanrayku.
Kay t’aqa llamk’ayqa huk t’aqachakunapiraqmi phatmakullantaq:
Irqikunapa wañuymanta qispiyninwan qhali wiñayninwan: UNICEFqa mama llaqtapa rurasqantam yanapan wawakuna paqarispa ama pisi llasayniyuq kananpaq, ama yarqaypi wiñananpaq, kallpachakuq mikhuykuna wawakunapi ama pisinanpaq, wachakuq mamakuna ama wañunanpaq, chayraq paqariq wawakuna ama wañunanpaq, hukkunapaq imam UNICEFqa yanapakun. Chaykunapaqmi kallpachakunpas yanapakunpas huk huñusqakunawan wawakunarayku kaykunapi llamk’ayta: wawakunaman hunt’asqa mikhuy aypachiypi, unquykunamanta amachaypi, ch’uya kawsayninkupi kaqtaq ayllunkupipas huch’uy llaqtankupipas munasqa wayllusqa kanankupaq.
Irqikunapa qallariy yachaynin allin chaninchasqataq warmi irqikunapuni ama qunqariytaq: UNICEFqa huk yanapaqninkunantinmi yachachiqkunapa llamk’asqan aswan allin kananta watun, kaqtaq qhawarillantaq mama llaqta wawakuna yachananpaq mana imatapas mich’akunanpaq pitapas ama qunqaspa, wawakuna imanraykupas mana qhawarparisqa kananpaq, kaqtaq yachay wasiman riyta tukunanpaqpas. Wawakunaqa yachay wasimanta chiqap yachayniyuq lluqsinanku, kaqtaq kay pacha kawsaypi ima sasachakuykunatapas wasapanankupaq.
Wawakunapa kaqnin amachay: UNICEF huñuchasqaqa qhawarillantaqmi imaraykutaq wawakunapa kaqninkuna sarunchasqapuni kasqantapas, chay kaqninkuna mana hunt’akusqantapas. Chaymantapas, kallpachanmi kay mama llaqtapi llapan Ministeriokuna rimanakuspa wawakunapa kaqninkuna hunt’akunanpaq; qhawarillantaqmi wawakunarayku llamk’aq llapan huñusqakuna ruranankuta hunt’ananta, ima mana allinkunamantapas wawakuna uyarisqa kanankupaq, kaqtaq wawakunapa llapan kaqninkuna amachasqa kananpaqpas, qhari irqipas warmi irqipas kaq qhawarisqa kananpaq.
VIH-SIDA wañuchikuq unquy irqikunantin: rimapayaspa yanapaymanpas, VIH unquyniyuqkunata tarispapas UNICEFqa llapallanta amachakunantapas hampikunantapas maskan, chayraykum wayna sipaschakunapas, chichu warmikunapas, qharinkupas kay unquymantaqa qhawarisqapuni kananku. Kaqllataqmi, kay VIH unquyqa ama aswan huk runatawanpas hap’inanpaq yanapakun, chayraykum kay mana allinmanta amachakuyqa llapan runaman chayanan, chayhinallataq tayta mamapas qhawarisqa kanan chay unquy wawankunaman ama k’askananpaq. Wawakunapas kay VIH-SIDA unquyniyuq chichu warmikunapas rikusqa kanankupaqmi llamk’an. Yachay wasikunapipas hatun llaqtanpipas VIH-SIDA unquyniyuq wayna sipastapas, irqichakunatapas ama chiqninankupaq, ama qhawarparinankupaqmi UNICEFqa llamk’allantaq. Qhawarillataqmi yuyaychakuykunapas, kamachikuykunapas, chay mana allinkunamanta amachakuykunapas, kay VIH unquyniyuq wakcha wawakunapas, ayllunkunapas, hampinakuymanpas kikin mama llaqtamanta kanantapuni.


text:
Pieter Zeeman
Pieter Zeeman sutiyuq runaqa (25 ñiqin aymuray killapi 1865 watapi paqarisqa Zonnemaire llaqtapi - 9 ñiqin kantaray killapi 1943 watapi wañusqa Amsterdam llaqtapi) huk Urasuyu mama llaqtap pachaykamay yachaqsi karqan.
1902 Nobel suñaytas chaskirqan (Nobel Suñay Pachaykamaypi).
Tayta: Catharinus Forandinus Zeeman; Mama: Willemina Worst.
Ñawpa warmi: Johanna Elisabeth Lebret (1873–1962).
Churinkuna (4):
Alma mater: Leiden Yachay Sunturnin
Suñaykuna[llamk'apuy | pukyuta llamk'apuy]
- Rumford Medal (1908)
- Matteucci Medal (1912)
- Henry Draper Medal (1921)
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Pieter Zeeman.


text: 1Chaypita Derbe marcaman, Listra marcaman çhayaran. Listra marcaçhu Tayta Jesústa wiyacuj Timoteuwan tincuran. Timoteupa maman Israel warmi caran. Tayta Jesústapis manchapacuj. Papäninmi ichanga griego runa caran. 2Listra marcaçhu irmänucunapis, Iconio marcaçhu irmänucunapis Timoteuta allipa ricaran. 3Griego runapa wamran carmi ichanga, jïrucüni caran. Chaymi purïshinanta munar Israel-masincuna mana jamurpänanpaj Timoteuta Pablo jïrucachiran. 4Chaypita Pabluwan-ima marcan-marcan purir, willaparan: Jerusalén marcaçhu Jesúspa caçhancunawan mayur irmänucuna parlanacushanta wiyacunquiman nir. 5Chayta wiyar jutucaj irmänucuna sumaj shacyäcuran. Waquin runacunapis waranmaylla Tayta Jesúspa shiminta çhasquicäriran. 6Chaypita Asia quinrançhu Pablo willapäcunanta Espíritu Santu miçhaptin, Frigia quinranpa, Galacia quinranpa aywar, 7Misia marcapa mujunninman çhayaran. Bitinia marcaman aywayta munaran. Munaptinsi, Tayta Jesús caçhamushan Espíritu Santu miçharan. 8Chaymi Misia uranpa yarpuran Tróade marcacaman. 9Chay marcaçhu puñuycaptin, Pabluta Tayta Diosninchi ricapacachiran. Macedonia marca runa mañacuycaran: Yanapaycallämay. Macedonia marcaman shaycallämuy, ari nir 10Ricapacuyninçhu shiminta willacunäpaj Tayta Diosninchi pushaycämashanta tantiyacärishcä. Chaymi Macedonia marcaman aywanäpaj juclla camaricärirä. 11Chaura Tróade marcapita aywacur, Samotracia marcaman bütiwan çhayashcä. Warannin Neápolis marcaman çhayashcä. 12Chaypita Filipos marcamanna çhayashcä. Filipos marca Macedonia quinranpa jatun marcan car, Roma runacunapa marcan caran. Chay marcaçhu juyapärishcäraj. 13Diyawarda junaj captin, Tayta Diosninchita mañacunanpaj Israelcuna jutucänanta yarpar, mayu cantunman aywarä. Warmicunallata jutucashta tarir, Tayta Diosninchipa shiminta willaparä. 14Chayçhu juturaycaran mama Lidiapis. Payga Tiatira marcapita caran. Achic-achicyaycaj rusïllaman tiñish bayïtacunata ranticuj. Manchapacuj warmi captin, Tayta Diosninchi shacyächiran Jesúspa shimin shungunman çhayananpaj. Chaymi Pablupa willapäcushanta cushish çhasquicuran. 15Chaymi llapan yawar-masintin ushyacuran. Jinarcur nimaran: Tayta Jesústa llapan shungüwan wiyacushäta musyanqui. Wasïman aywashun. Pachächishayqui nir imanaypapis wasinman pushamaran. 16Juc junaj Tayta Diosninchita mañacuj aywarcaycashäçhu supay maquichacushan jipashwan tincurä. Supaypa maquinçhu purir, llapanta musyaj. Tucuyta musyapacur, mandajnincunata chay-chica jillayta gänachij. 17Chay jipash jipäta japaraycar puriran: Paycuna Llapanta Camaj Tayta Diosninchipa maquinçhu cawan. Tayta Diosninchi jishpichishunayquipaj willacuycan nir. 18Chaynuylla waran-waran umäta nanächiran. Alläpa umäta nanächiptin, içhiycur, Pablo piñacuran: Supay, cay jipashta caçhariy. Jesucristu nishannuylla jarguj nir. Jarguptin, jipashta supay caçhariycuran. 19Chaura jipashpa mandajnincuna mana gänarannachu. Jillay maquinman mana çhayaptin Pablutawan Silasta charircur, auturdäpa dispächuman aparan. 20Auturdäman çhayarcachir, niran: Caycuna Israel runa. Marca-masinchicuna ticrapanacunanpaj shimiyaycan. 21Yarpashanchita pampaman çhurar, quiquin yarpashanta yaçhacunanchita munan. Munaptinpis, mana çhasquishunpächu. Roma runa caycar, ¿imapätaj wiyaycäshunpis? 22Niptin, llapan runa Pablutawan Silasta chiquipacarcäriran. Ullgucaycäriran. Chaymi auturdäcunapa shiminta wiyaycur, jalapaçhaycur Pablutawan Silasta sumaj wascaran. 23Wascayta ushyariycur, carsilman wiçhgaycuran. Carsil täpaj runapa maquinman çhuraran: Sumaj ricanqui. Jishpirunman nir. 24Chaymi carsil täpaj Pablutawan Silasta sumaj rurimanraj wiçhgaran. Çhaquincunatapis jirucunawan amurcachiran. 25Pullan-pagasna carsil junta Pabluwan Silas alabansacunata cantaycaran. Tayta Diosninchitapis mañacurcaycaran. Llapan wiçhgarajcunapis wiyaycaran. 26Niycaptillan, illajpita pacha sicsicyaran. Pacha sicsicyaptin, carsiltapis cuyurachiran. Llapan puncucunapis quiçhacäcuran. Carsilçhu wiçhgarajcunata watarächishan cadinacunapis pascacäcuran. 27Carsil täpaj runa ricchapacurir, llapan puncu quiçharaycajta ricaran. Chaymi wiçhgarajcuna jishpicushanta yarpar, cuchilluwan tucsicuriyta munaran. 28Wañuchicuyta munaycaptin, Pablo jayacuriran: Ama tucsicuychu. Pipis mana jishpishachu nir. 29Niptin, täpaj-masincunata niran: Achquita ratachimuy. Achquita ratachipuptinga, sicsicyaycar juclla aywarcur, Pablupa Silaspa ñaupanman jungurpacuycuran. 30Jinarcur, jucläman pusharcur tapuran: Taytacuna, ¿imataraj ruräman Tayta Diosninchipa maquinçhu cawanäpaj? nir. 31Paycuna niran: Tayta Jesúspa shiminta çhasquicuptiqui, Tayta Diosninchi jishpichishunquipaj. Llapan yawar-masintiqui Tayta Diosninchipa maquinçhu cawanquipaj. 32Chaynuy nir wasinpa carsil täpaj runata Tayta Diosninchipa shiminta willaparan. 33Willapaptin, Pablupawan Silaspa janan raçhir ushyash captin, juclla jampipuran. Chay chacaylla wasinpa ushyacuranpis. 34Wasinman pusharcur jararan. Tayta Diosninchipa shiminta çhasquicushanpita cushicuywan juc shungulla micupacäriran. 35Pacha wararcuptin, auturdäcuna carsilman murucucunata caçharan Pablutawan Silasta caçhariycunanpaj. 36Chaura carsil täpaj runa Silastawan Pabluta willaran: Caçhariycunajpaj auturdäcuna willachimasha. Chaymi mana manchacullar llucshicuy nir. 37Pablum ichanga çhayaj murucucunata niran: Nuwacuna Roma runa caycä. Mana tapumällar, llapan runapa ricay ñawinçhu wascar ushyamasha. Wiçhgachimasha. Jinarcur pacayllapa caçhariycuyta munaycäman, ¿au? Munaptinpis, mana llucshishächu. Wiçhgachimashannuylla quiquincunaraj jurgamächun. 38Chaynuy niptin, cutircur auturdäcunata willaycuran. Roma runa cashanta mayar, auturdäcuna mancharicäcuran. 39Chaymi Pablutawan Silasta carsilpita jurgurcur, niran: Taytacuna, mana musyaynïwan llutanta rurashcä. Cananga cay marcapita aywacuy, ari. 40Carsilpita llucshirir, mama Lidiapa wasinman çhayaran. Llapan irmänucunata shacyächipärir, aywacuran.


text:
Luis Calvo pruwinsya
Luis Calvo pruwinsya (kastilla simipi: Provincia de Luis Calvo) nisqaqa Buliwya mama llaqtapi huk pruwinsyam, Chuqichaka suyupi. Uma llaqtanqa Muyupampa (Villa Vaca Guzmán) llaqtam.
Yuyarina
Allpa saywachi[llamk'apuy | pukyuta llamk'apuy]
Pulitika Rakiy[llamk'apuy | pukyuta llamk'apuy]
Kimsa munisipyunmi kan:
Runakuna[llamk'apuy | pukyuta llamk'apuy]
Pruwinsyapiqa aswanta mana indihina runakunam Waraniyi runakunapas tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Luis Calvo pruwinsyapiqa kastilla, waraniyi, qhichwa simikunatam lliwmanta astawan rimanku. [2]
Yachachiy[llamk'apuy | pukyuta llamk'apuy]
- Wawa wasikuna :
- Huch'uy yachay wasikuna:
- Chawpi yachay wasikuna:
- Yachay sunturkuna:


text: 1Jericó llaqta punkutaqa allin-allintan wisq'akamurqanku Israel runakunaq mana haykunanpaq, manan pillapas lloqsirqanpaschu haykurqanpaschu. 2Señor Diosmi Josueta nirqan: –Jericó llaqtatan, reynintinta, soldadokunantinta hap'iykachiyki. 3Qanqa Israel soldadokunantinmi llaqtata muyurinkichis huk kutita sapa p'unchay, soqta p'unchaynintin. 4Qanchis sacerdoten rimanakuy arcaq ñawpaqenta rinqa sapankanku anejo waqra pututu apaykusqa. Qanchiskaq p'unchaymi ichaqa qanchis kutita llaqtata muyurinkichis, sacerdotekunataq ñawpaqeykichista rinqa waqra pututunkuta tocakuspa. 5Aysarisqa tocasqankuta uyarispaykichistaq ichaqa, qankunapas kallpawan qaparinkichis, hinan llaqta muyuriq perqaqa paymantakama thunikamunqa. Qankunataq llapallaykichis llaqtaman ñawpaqeykichis cheqanta phawaykunkichis, nispa. 6Chaymi Josueqa sacerdotekunata waqyarqan: –Señor Diospa rimanakuy arcanta apaychis, ñawpaqentataq qanchisniykichis pututuntinkama riychis, nispa. 7Israel runakunatataq nirqan: –Llaqtata muyurimuychis. Maqanayoq qharikunataq Señor Diospa arcanpa ñawpaqenta riychis, nispa. 8Hinan paykunaqa Josuepa nisqanta hina ruwarqanku. Qanchis sacerdotekuna Señor Diospa arcanpa ñawpaqenta rirqan anejo waqra pututunkuta tocakuspanku, paykunaq qhepantataq Señor Diospa arcanta wanturqanku. 9Maqanayoq qharikunataq sacerdotekunaq ñawpaqenta rirqan, wakin qharikunataq Señor Diospa arcanpa qhepanta rirqanku. Sacerdotekunataq waqra pututunkuta mana thanispa tocarqanku. 10Josuetaq runakunata kamachirqan: –Ama imata rimarispallan llaqtata muyurimunkichis, maypachachus ñoqa: Qapariychis, niqtiyraqmi kallpawanpuni qaparinkichis, nispa. 11Hinaspan Josueqa Señor Diospa arcanta huk kutillata llaqtata muyurichimurqan, chaymantataq karpankuq kasqanman kutimpurqanku chaypi puñunankupaq. 12Qhepantin p'unchaypas tutallamantan Josueqa hatarirqan. Sacerdotekunapas Señor Diospa arcan apaykusqan puririrqanku. 13Qanchis sacerdotekunataq arcaq ñawpaqenta rirqanku, mana thaniyta tocaspa. Maqanayoq qharikunataq sacerdotekunaq ñawpaqenta rirqanku, wakin qharikunataq arcaq qhepanta rirqanku. 14Iskaykaq p'unchaypas wakmantan llaqtata muyurimurqanku, chaymantataq karpankuq kasqanman kutimpullarqankutaq. Soqta p'unchaynintinmi chay hinatakama ruwarqanku. 15Qanchiskaq p'unchaymi illarimuyllataraq sayarispa, llaqtata muyurimurqanku imaynan ñawpaq p'unchaykunapas ruwarqanku hinata, chay p'unchaymi ichaqa qanchis kutita muyurirqanku. 16Qanchis kutitaña sacerdotekuna pututunkuta tocaqtinmi, Josueqa runakunata kamachirqan: –¡Qapariychis! Señor Diosmi llaqtata hap'iykuchiwanchis. 17Llaqtaqa lliw kaqninkunapiwanmi Señor Diospa sutinpi llapan thunisqa kanqa. Rabona Rahabwan wasinpi llapan pakakuqkunallapiwanmi mana wañuchisqachu kanqa kachasqanchis qhamiyaqkunata pakaykusqanrayku. 18Qankunataqmi ichaqa chay llaqtapi ch'usaqyachinapaq kaqta amapuni hoqarinkichischu llamiykullankichispaschu, Señor Diospa sutinpin llapantapuni ch'usaqyachinkichis. Manataqchus kasukunkichis chayqa, qankunapas karpaykichispi kaqkunapas ñakasqan kankichis, hatun llakipitaqmi rikukunkichispas. 19Llapan qoriwan, qolqewan, broncemanta tukuy imakunapas, fierromanta kaqkunapas Señor Diospaq t'aqasqan kanqa, qhapaq kay waqaychananmantaqmi churanqaku, nispa. 20Sacerdotekunan pututunkuta tocarqanku, Israel runakunataq chayta uyarispa hina qaparirqanku, chaymi llaqta muyuriq perqaqa thunikamurqan. Llapallankutaq llaqta ukhuman cheqanta phawaykuspa hunt'aykurqanku. 21Hinaspan llapan qharikunata, warmikunata, waynakunata, machukunatapas espadawan wañuchirqanku, hinallataq wakakunata, ovejakunata, asnokunatapas wañuchirqanku. Llapallantan Señor Diospa sutinpi wañuchirqanku. 22Josuetaq iskaynin qhamiyaq riq qharikunata nirqan: –Phawaychis chay rabona warmiq wasinta, hinaspa pusarqamuychis wasinpi llapan kaqkunatawan, prometesqaykichisman hina, nispa. 23Chaymi paykunaqa haykurqospa Rahabta, tayta-mamanta, turankunata, ñañankunata, wakin familiankunatawan pusarqamurqanku, hinaspataq Israel runakunaq karpan qayllaman pusarqanku. 24Chaymantataq Jericó llaqtata lliw chaypi kaqkunatawan ninawan kanaykurqanku. Qorita, qolqeta, broncemanta kaqkunata, fierromanta kaqkunallatawanmi horqomuspa, Señor Diospa qhapaq kay waqaychananman churarqanku. 25Josueqa Rahabta familiantawanmi mana wañuchirqanchu, Jericó qhamiyaq kachasqankunata pakaykusqanmanta. Chay p'unchaymantan Rahabqa miraynintin Israel runakunawan tiyapurqan. 26Chaymantataq Josueqa runakunata jurachirqan: –Jericó thunisqata wakmanta sayarichiqqa Señor Diospa ñakasqan kachun. Teqsita sayarichiqtinmi kurak churin wañunqa, punkukunata churaqtinmi sullk'a churin wañunqa, nispa. 27Chay hinatan Señor Diosqa Josueta yanaparqan. Josuemi hinantin llaqtapi mentasqa kapurqan.